Johor pertimbang ketat garis panduan pembangunan lereng bukit

ISKANDAR PUTERI, 19 Mac - Kerajaan Johor sedang mempertimbangkan untuk mengetatkan garis panduan pembangunan kawasan lereng bukit dalam usaha menangani perubahan iklim yang boleh mengakibatkan bencana pada masa akan datang.Pengerusi Jawatankuasa Perumahan dan Kerajaan Tempatan Negeri Johor Datuk Mohd Jafni Md Shukor berkata buat masa ini terdapat garis panduan di peringkat Kementerian Pembangunan Kerajaan Tempatan (KPKT) tetapi kini, ia tidak dipraktikkan di peringkat 16 pihak berkuasa tempatan (PBT).Beliau menjelaskan pembangunan di bahagian atas dan lereng-lereng bukit, boleh mengancam kawasan perumahan dan kampung di bahagian bawah memandangkan pembangunan dalam kebenaran merancang (KM) hanya tertumpu kepada kawasan pembangunan.Justeru, Mohd Jafni berkata pembangunan lain seperti pembesaran kolam takungan, longkang monsun dan pembetung juga tidak mengambil kira pembangunan semasa mahupun masa hadapan.“Secara asasnya (garis panduan) ada, tetapi kalau melihat kepada projek-projek di lereng bukit ini mungkin apa yang dititahkan Duli Yang Maha Mulia Tuanku (Sultan Johor Sultan Ibrahim Almarhum Sultan Iskandar), mungkin kita nak tengok dan diperketatkan.“Dan titah DYMM Tuanku melihat kepada lereng-lereng bukit disebabkan mungkin perubahan cuaca yang melibatkan isu banjir pada masa akan datang, isu-isu pencemaran (juga), jadi isu-isu ini di peringkat saya akan tengok dan kita akan adakan bengkel (dengan PBT),” katanya.Menurut Mohd Jafni penyelarasan perlu dibuat antara 16 PBT di Johor memandangkan terdapat perbezaan taraf, kerana ada PBT diklasifikasikan sebagai perbandaran, bandar raya dan daerah.“Daripada bengkel yang kita buat, kita hendak tengok prosedur operasi standard (SOP) yang sekarang mereka praktikkan di setiap PBT. Lepas tu, kita akan rumuskan di mana perbezaan dan selaraskan di situ,” katanya.Beliau turut memberi contoh penyelarasan yang telah dibuat antara PBT termasuk kelulusan lesen penjaja selain yang akan dibuat termasuk pelaksanaan CCTV pintar dan parkir pintar.

Ketika titah perasmian pembukaan penggal persidangan kedua DUN Johor Khamis lepas, Sultan Ibrahim mengingatkan semua PBT agar memastikan setiap pembangunan di kawasan berbukit atau tanah tinggi, mestilah mengekalkan keadaan topografi asal tanah seberapa yang boleh.Baginda bertitah pihak pemaju tidak wajar dibenarkan untuk meratakan permukaan tanah kesemuanya dan jika kerja pemotongan bukit perlu dibuat, ia mesti dikawal dan dilakukan secara minimum.Justeru, Sultan Johor mahu Datuk Bandar dan Yang Dipertua semua PBT di negeri itu menyelidik dahulu sebelum betul-betul meluluskan semua pelan kerja tanah melibatkan pembangunan di kawasan berbukit atau tanah tinggi. - BERNAMA


Negeri tawar tanah percuma diberi keutamaan bina PPR

KOTA BHARU, 19 Mac- Negeri yang mampu menawarkan tanah di lokasi strategik secara percuma akan diberi keutamaan untuk pembinaan Projek Perumahan Rakyat (PPR). Menteri Pembangunan Kerajaan Tempatan (KPKT), Nga Kor Ming berkata tawaran tersebut telah dibuka sejak minggu lalu dan berharap ia mendapat reaksi positif daripada pihak berkaitan.Jelas beliau, pendekatan diambil untuk memastikan kos pembinaan rumah PPR dapat dioptimumkan, selain mengelak pembaziran. Sebelum ini, 30 hingga 35 peratus daripada jumlah kos keseluruhan pembinaan digunakan untuk pembayaran tanah yang menyebabkan kualiti rumah lebih rendah. "Untuk berlaku adil, mana-mana negeri yang kemukakan tawaran yang menarik maka senang sahaja, siapa cepat dia dapat. Negeri yang tidak ada tawaran maka kita bagi keutamaan kepada mereka yang lebih sanggup kerana Ketua Perbendaharaan sudah sarankan mulai sekarang semua perbelanjaan berdasarkan bajet," katanya.

Beliau bercakap pada sidang media selepas Majis Perasmian Bersama Pasar Tok Kenali, di sini hari ini. Majlis turut dihadiri Menteri Besar Kelantan, Datuk Ahmad Yakob. Tahun ini KPKT diperuntukkan sebanyak RM387 juta untuk pembinaan PPR dan RM358 juta untuk Projek Rumah Mesra Rakyat.

RM50 juta tukar lif usang, daif di PPRSementara itu, Nga berkata KPKT akan membelanjakan RM50 juta tahun ini khusus bagi menukar lif using dan daif di PPR seluruh negara. Langkah itu bagi memastikan PPR terlibat lebih berdaya huni dan demi keselesaan penghuninya. "Saya sasarkan satu tahun 100 lif baharu, lima tahun penggal ini 500 lif baharu bakal ditukar di seluruh negara yang akan membawa manfaat kepada 500,000 penduduk di PPR."Bukan sahaja tukar lif baharu tetapi kita akan mengindahkan rumah tamu masuk lif itu supaya balik penduduk rasa selesa, suasana yang kondusif," jelas beliau. Nga turut memaklumkan pihaknya telah mengagihkan peruntukan sebanyak RM52.2 juta kepada Kelantan sepanjang tahun lalu membabitkan pelaksanaan tiga projek. Sepanjang tahun lalu juga sebanyak 1,237 projek menerusi Bajet Pembangunan berjumlah RM34.05 juta diluluskan kepada 12 Pihak Berkuasa Tempatan (PBT) di seluruh negeri yang meliputi skop projek infrastruktur, kemudahan awam, sosio-ekonomi dan keselamatan. Setakat Mac tahun ini pula, sebanyak sembilan projek dengan peruntukan berjumlah RM3.55 juta sudah diluluskan.


Cadang tubuh Jawatankuasa Perubahan Iklim dan Pengurusan Banjir di Johor

ISKANDAR PUTERI, 19 Mac- Satu Jawatankuasa Perubahan Iklim dan Pengurusan Banjir dicadang ditubuhkan di Johor.Jawatankuasa bakal dianggotai Ahli Dewan Negeri Johor daripada semua parti politik termasuk pembangkang.Menteri Besar, Datuk Onn Hafiz Ghazi berkata penubuhannya seiring misi kerajaan negeri mencari langkah lebih efektif menangani isu perubahan iklim."Mengikut Fasal 32(8) Peraturan-Peraturan Tetap Dewan Negeri Johor, kerajaan negeri akan mengemukakan satu rundingan penubuhan Jawatankuasa Perubahan Iklim dan Pengurusan Banjir semasa Sidang DUN ini."Dan menjadi harapan saya agar rundingan ini akan disokong sebulat suara oleh semua ahli yang berhormat yang berada di dalam dewan ini," katanya.

Beliau berkata demikian semasa persidangan kedua Dewan Negeri Johor ke-15 di Kota Iskandar, di sini hari ini.


Tular kucing 'pakai pelitup muka', buat ramai terhibur

KUALA LUMPUR, 19 Mac- Tular di media sosial sebuah video memaparkan seekor kucing sedang berbaring santai.Apa yang mencuri tumpuan ialah kucing berkenaan dilihat seakan-akan memakai pelitup muka berwarna hitam.Lebih mencuit hati, pelitup muka berkenaan seperti ditebuk dibahagian hidung untuk kucing itu bernafas.Namun sebenarnya, ia hanyalah corak unik kucing tersebut.

(Seekor kucing dengan corak seakan-akan memakai pelitup muka mencuit hati warga maya / Foto TikTok @carkechil)

Video berdurasi 18 saat yang dimuat naik di akaun TikTok @carkechil itu telah mendapat lebih 2.2 juta tontonan.Rata-rata warga maya terhibur dengan video berkenaan.


FAMA Pahang sasar sehingga RM4 juta jualan Program Ramadan Ramadani

KUANTAN, 19 Mac- Pemasaran Pertanian Persekutuan (FAMA) Pahang mensasarkan RM3 juta sehingga RM4 juta jualan menerusi Program Ramadan Madani di 18 lokasi pasar tani di negeri itu, sepanjang Ramadan.Pengarah FAMA Negeri Pahang, Saiful Sadri berkata, seluruh pasar tani akan terlibat dengan Jualan Terus Dari Ladang (JTDL) dan menawarkan harga jualan lebih menarik serta murah berbanding pasaran lain iaitu sekitar lima hingga 10%."Seluruh pasar tani akan buat jualan Ramadan Ramadani , saya nak tambah juga untuk program JTDL Jualan Terus Dari Ladang akan terus kepada lokasi-lokasi B40."Kita juga akan libatkan rakan pemasar, daripada ladang terus ke pengguna,"katanya.Tambah Saiful, Fama Pahang juga akan bekerjasama dengan Pertubuhan Peladang Kebangsaan (NAFAS)  dan Lembaga Kemajuan Ikan Malaysia (LKIM) bagi menjamin bekalan ayam dan ikan mencukupi sepanjang Ramadan dan Syawal.Beliau berkata demikian kepada pemberita selepas Program Penyerahan Bubur Lambuk yang dirasmikan Timbalan Menteri Perdagangan Dalam Negeri dan Kos Sara Hidup, Fuziah Salleh di Tapak Pasar Tani UTC, Kuantan, Pahang.


Kerajaan Johor zahir ucapan takziah kepada mangsa banjir

ISKANDAR PUTERI, 19 Mac- Kerajaan Johor menzahirkan ucapan takziah dan simpati kepada 85,000 penduduk di negeri itu yang diuji dengan musibah banjir sejak 1 Mac lalu. Hujan lebat luar biasa melanda negeri itu bermula 28 Februari lalu sehingga menyebabkan banjir direkodkan antara terburuk pernah dihadapi yang melumpuhkan kesemua 10 daerah negeri itu.Menteri Besar, Datuk Onn Hafiz Ghazi turut berikrar tidak akan sesekali membiarkan nasib penduduk terjejas terbiar dan akan terus dibantu menerusi pelbagai bantuan.  "Sesungguhnya Kerajaan Negeri Johor ingin merekodkan dalam dewan yang mulia ini, ucapan simpati tidak terhingga kepada mangsa-mangsa banjir ini, namun begitu kita tidak pernah berpejam mata atau berpeluk tubuh demi membantu semua mangsa banjir di Johor ini," katanya.

(Menteri Besar Johor, Datuk Onn Hafiz Ghazi)

Beliau berkata demikian semasa Persidangan Kedua Dewan Negeri Johor ke-15 di Kota Iskandar, di sini. Beliau turut menzahirkan ucapan menjunjung kasih kepada Keluarga DiRaja Johor yang mencemar duli menziarahi, menyumbang tenaga, wang ringgit dan aset-aset semasa proses pemindahan mangsa banjir ke pusat pemindahan sementara (PPS).


Lelaki mengaku jadikan mumia teman wanita

PUNO, 19 Mac- Polis di Peru dikejutkan dengan penemuan mumia di dalam beg penghantar makanan di sebuah tapak arkeologi di bandar Puno.Menurut laporan media tempatan, polis menemui artifak berkenaan selepas melakukan pemeriksaan terhadap sekumpulan lelaki yang berpura-pura mabuk.Ketika disoal siasat, salah seorang suspek menjelaskan dia berkongsi bilik dengan mumia tersebut yang diberi nama Juanita dan menganggapnya sebagai teman wanita.

(Mumia yang ditemui oleh polis di dalam beg penghantar makanan / Foto AFP)

Dia memaklumkan, mumia tersebut milik bapanya, namun tidak mengetahui bagaimana ia diperoleh.Mumia itu dikatakan berusia antara 600 hingga 800 tahun dan sebenarnya merupakan mumia lelaki.


ADUN Bukit Payong hadir bicara, waran tangkap terbatal

(ADUN Bukit Payong, Mohd Nor Hamzah)

Kuala Terengganu, 19 Mac- Ahli Dewan Undangan Negeri (ADUN) Bukit Payong, Mohd Nor Hamzah hari ini menghadiri perbicaraan berhubung petisyen pilihan raya yang difailkan calon Barisan Nasional (BN) untuk membatalkan kemenangan Tan Sri Abdul Hadi Awang di Parlimen Marang pada Pilihan Raya Umum ke-15 (PRU-15) sekali gus menyebabkan waran tangkap yang dikeluarkan terhadapnya terbatal.Khamis lalu, Hakim Mahkamah Tinggi Datuk Hassan Abdul Ghani yang bersidang sebagai Hakim Pilihan Raya selepas peguam pempetisyen, Muhammad Amin Othman memohon satu waran tangkap dikeluarkan terhadap Pengerusi Jawatankuasa Pembangunan Insan, Dakwah dan Penerangan negeri itu gara-gara gagal hadir untuk memberi keterangan.Terdahulu pada 12 Februari, Mahkamah Pilihan Raya Terengganu menolak bantahan awal yang dikemukakan Presiden Pas, Tan Sri Abdul Hadi Awang untuk membatalkan petisyen keputusan PRU15 bagi Parlimen Marang yang difailkan calon Barisan Nasional.Hassan kemudian menetapkan 6 hingga 21 Mac sebagai tarikh perbicaraan penuh bagi petisyen berkenaan.Dalam perkembangan lain, Presiden Pas, Tan Seri Abdul Hadi Awang, hadir buat kali pertama bagi memberi keterangan bersabit kes sama.Pada 3 Januari lalu, Badan Perhubungan UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu, Marang-Kemaman.Petisyen membabitkan tiga Parlimen itu difailkan di Mahkamah Tinggi Kuala Terengganu mengikut Akta Kesalahan Pilihan Raya 1954.Pengerusi Badan Perhubungan UMNO Terengganu, Datuk Seri Ahmad Said, dilaporkan berkata petisyen itu difailkan antara lain atas dakwaan PAS telah menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022, beberapa hari sebelum PRU15 melalui program i-Pencen, i-Belia dan i-Siswa.

(Presiden Pas, Tan Seri Abdul Hadi Awang, hadir buat kali pertama bagi memberi keterangan bersabit kes sama)


176 guru baharu ditempatkan di Kedah

ALOR SETAR, 19 Mac- Seramai 176 guru baharu ditempatkan di Kedah dan akan melaporkan diri mulai esok selepas mendapat surat penempatan. Pengarah Jabatan Pendidikan (JPN) Kedah, Rozaini Ahmad berkata dari jumlah itu seramai 149 guru akan bertugas di sekolah menengah, manakala 27 orang guru lagi bertugas di sekolah rendah. Menurutnya, seramai 65 orang guru baharu tersebut akan mengajar subjek Bahasa Inggeris yang ditempatkan di sekolah menengah dan 10 guru lagi di sekolah rendah. Ia sekali gus dapat membantu melancarkan operasi pengajaran yang sebelum ini mengalami kekurangan guru bagi subjek tersebut. "Kehadiran guru ini akan membantu pihak sekolah yang selama ini mengalami sedikit kekurangan guru Bahasa Inggeris."Jadi dengan kehadiran 65 daripada 149 guru baharu ini saya yakin guru Bahasa Inggeris akan dapat bantu kejayaan murid-murid dalam bahasa."Bagi sekolah rendah kita dapat 27 orang guru pada keseluruhan guru di setiap sekolah rendah di negeri Kedah guru bilangan mencukupi," katanya. Beliau berkata demikian selepas  mengadakan lawatan bagi sesi hari pertama persekolahan di SK Taman Uda, di sini.

(Pengarah Jabatan Pendidikan (JPN) Kedah, Rozaini Ahmad)

Menurutnya lagi, beberapa sekolah baharu juga akan dan sedang dibina di negeri itu bagi menampung limpahan pelajar yang begitu ramai. Antaranya SMK Aman Jaya 2, SMK Bandar Baharu dan SK Seri Pinang di Sg Petani, manakala SMK Bohor Jaya di Langkawi. Sementara itu, seramai 334,426 pelajar di Kedah memulakan persekolahan bagi sesi 2023/2024. Daripada jumlah itu, seramai 188,362 murid sekolah rendah dan 146,064 pelajar sekolah menengah.


Program JTDL Khas Pasca Banjir Johor diteruskan

MELAKA, 19 Mac- Lembaga Pemasaran Pertanian Persekutuan (FAMA) meneruskan Program Jualan Terus Dari Ladang (JTDL) Khas Pasca Banjir di Johor.Ia kini memasuki musim kedua melibatkan 35 lokasi sekitar negeri itu.Pemangku Ketua Pengarah FAMA, Abdul Rashid Bahri berkata inisiatif bertujuan membantu penduduk di kawasan terjejas banjir mendapat barangan keperluan yang mencukupi pada harga berpatutan.Program dianjurkan dengan kerjasama kerajaan Johor dan pihak berkuasa tempatan (PBT)."Program ini kita akan buat di 35 lokasi, kawasan-kawasan selepas berlaku banjir sebab kalau sebelum banjir atau masa banjir mereka tak balik lagi dan mereka pun tak bersedia untuk memasak dan membeli barangan, jadi kita buat selepas mereka balik."Dan program tersebut telah kita mulakan banjir pertama, musim pertama pada bulan dua, jadi sekarang ini kita sudah masuk musim kedua dan kita sudah teruskan di kawasan-kawasan utama seperti di Muar, Segamat, Kota Tinggi dan sekarang ini perlahan-lahan ke Batu Pahat," katanya.

(Abdul Rashid Bahri ditemui pemberita selepas merasmikan penutup Program Agro Madani FAMA Melaka 2023)

Beliau berkata demikian selepas merasmikan penutup Program Agro Madani FAMA Melaka 2023 di Banda Hilir, di sini pada Sabtu.Program yang berlangsung selama tiga hari bermula Khamis, telah mencatatkan jualan lebih RM300,000 melepasi sasaran awal RM280,000.Penganjurannya disertai 50 usahawan tani Melaka.


SWCorp Perlis lancar Kempen Hargai Makanan Elak Pembaziran

KANGAR, 19 Mac- Perbadanan Pengurusan Sisa Pepejal dan Pembersihan Awam (SWCorp) Negeri Perlis dengan kerjasama Pejabat Setiausaha Kerajaan Negeri Perlis melancarkan Kempen Hargai Makanan Elak Pembaziran sempena menyambut bulan Ramadan.Penganjuran program ini dilaksanakan dengan kerjasama Bahagian Kerajaan Tempatan Negeri Perlis, Majlis Perbandaran Kangar dan Lembaga Kemajuan Pertanian Muda (MADA) bertempat di Nat Behor Lateh, di sini. Pengarah SWCorp Negeri Perlis, Shamsuharizal Basir berkata, pelaksanaan program ini untuk memberi kesedaran kepada peniaga dan pengunjung supaya mengelakkan pembaziran makanan semasa penyediaan juadah berbuka puasa dengan berbelanja mengikut keperluan di bazar Ramadan, bersederhana semasa memasak hidangan berbuka serta mengambil makanan secara sederhana ketika berbuka puasa. Kempen ini akan dilaksanakan secara berterusan sepanjang bulan Ramadan dengan mengadakan sesi libat urus kepada peniaga dan pengunjung di bazar-bazar Ramadan seluruh Perlis agar mengurangkan pembaziran makanan dan membeli mengikut keperluan sahaja. Selain itu, kempen ini juga dapat mendidik penjaja dan peniaga agar tidak berlebihan ketika membuat persiapan menyediakan juadah untuk pelanggan dan meningkatkan pengetahuan masyarakat dalam aktiviti pembudayaan amalan 3R. Bersempena program ini juga, SWCorp juga turut melaksanakan 'Free Market' dan 'Trash to Cash' bagi menggalakkan orang ramai yang berkunjung ke Nat untuk membawa dan menjual barangan kitar semula disamping ia dapat menjana pendapatan sampingan dengan hasil jualan tersebut.

SWCorp juga turut memberi khidmat nasihat kepada para peniaga supaya bijak menguruskan sisa yang dihasilkan dengan kaedah yang betul di mana sampah perlu diikat dengan kemas dan dibuang ke dalam tong sampah yang disediakan.Harapan melalui pelaksanaan kempen ini dapat meningkatkan kesedaran masyarakat inisiatif pihak kerajaan dalam memperkasakan amalan menjaga kebersihan untuk dijadikan budaya dalam kehidupan seharian.


Sesi persekolahan di Terengganu bermula hari ini

KEMAMAN, 19 Mac- Sesi persekolahan bagi Kalendar Akademik 2023/2024 untuk semua sekolah di Terengganu di bawah Kementerian Pendidikan (KPM) bermula hari ini. Seramai 108 orang murid yang terdiri daripada tahap satu dan tahap dua hadir dalam keadaan ceria dan teruja sewaktu tiba di Sekolah Kebangsaan Lintang, Jerangau, Dungun seawal pukul 7.30 pagi tadi. Sesi awal persekolahan yang bermula pada 19 Mac 2023 bagi kumpulan A dan 20 Mac 2023 bagi kumpulan B. Pengarah Pendidikan Negeri Terengganu, Tuan Haji Abdul Muie Ngah berkata, sekolah-sekolah bagi kumpulan A ialah Johor, Kedah, Kelantan dan Terengganu, manakala negeri selebihnya adalah dalam sekolah kumpulan B iaitu Perak, Pulau Pinang, Perlis, Wilayah Kuala Lumpur, Wilayah Persekutuan Putrajaya, Sabah, Wilayah Persekutuan Labuan dan Sarawak. Menurut beliau, Kalendar Akademik 2023/2024 ialah pada 19 Mac 2023 hingga 19 Mac 2024 dalam kumpulan A, dan bagi sekolah dalam kumpulan B ialah 20 Mac 2023 hingga 20 Mac 2024. Beliau berkata, terdapat dua sekolah yang mempunyai bangunan daif iaitu SK Lintang, Dungun dan SK Bukit Mentok, Kemaman.

Jelasnya, dua sekolah bangunan daif tersebut akan diganti dengan bangunan baharu yang akan dibina dalam masa terdekat. Selain itu, terdapat sembilan buah sekolah daif lagi di Terengganu akan dibaik pulih bangunan lama dan diganti kepada bangunan baharu. Beliau berkata demikian kepada kru RTM selepas meninjau sesi awal persekolahan yang bermula pada hari ini.


Melaka hantar misi bantuan pascabanjir ke Yong Peng

AYER KEROH, 19 Mac- Melaka melalui Pihak Berkuasa Tempatan (PBT) menghantar misi bantuan pascabanjir ke daerah Yong Peng, Johor.Exco Kerajaan Tempatan, Datuk Zaidi Atan berkata, misi melibatkan 44 buah kenderaan dengan keanggotaan seramai 203 orang.Menurut beliau, terdapat beberapa jabatan dan agensi lain termasuk Institusi Pengajian Tinggi (IPT) turut menyertai misi ini.Tambahnya, sumbangan berbentuk makanan kering, peralatan pembersihan dan beberapa sumbangan lain akan diagihkan kepada 100 keluarga terjejas banjir yang telah dikenal pasti di Kampung Parit Awang, Yong Peng.

(Exco Kerajaan Tempatan, Datuk Zaidi Atan)

"Kita sudah pun melaksanakan tinjauan dan lebih kurang ada 100 keluarga melibatkan 140 orang sasaran kerja kita pada dua hari mewakili Kerajaan Negeri Melaka. Itu di antara misi bantuan yang telah diputuskan kerajaan negeri pada minggu lalu untuk kita bantu keluarga mangsa terjejas banjir di Johor," katanya.Beliau berkata demikian selepas program pelepasan misi bantuan berkenaan di Dataran Bandaraya Majlis Bandaraya Melaka Bersejarah (MBMB), di sini, pagi tadi.


Bekalan telur ayam dalam negara beransur stabil- Mohamad

(Menteri Pertanian dan Keterjaminan Makanan Datuk Seri Mohamad Sabu (depan empat, kanan) bergambar kenangan pada majlis bersama Diaspora Malaysia di Indonesia / BERNAMA)

JAKARTA, 19 Mac- Kementerian Pertanian dan Keterjaminan Makanan menjangkakan pengeluaran bekalan telur ayam dalam negara kembali pulih menjelang hujung tahun ini.Menterinya Datuk Seri Mohamad Sabu berkata ini didorong oleh usaha kerajaan melalui kementerian yang terlibat untuk memudahkan kemasukan pekerja di sektor pertanian dan lain-lain sejak Januari.“Insya-Allah pada tahun ini pengeluaran telur ayam mencukupi dan mampu sampai ke tahap eksport pada hujung tahun,” katanya di majlis bersama diaspora Malaysia di Indonesia, di sini semalam.Bagaimanapun, beliau berkata risiko termasuk perubahan iklim dan penyakit akan terus diberi perhatian kerana boleh memberi kesan kepada pengeluaran.Pada 16 Dis lepas, kementerian bersetuju memberikan kebenaran sementara kemasukan telur ayam daripada sumber luar dan kebenaran itu akan dikaji semula apabila bekalan telur dalam negara kembali stabil.“Setelah kemasukan telur ayam import, bekalan sekarang mulai stabil dan di peringkat ini kita boleh hentikan import itu bila-bila masa sebab kita mahu utamakan pengelur telur tempatan,” kata Mohamad.Beliau dan pegawai tinggi kementerian berada di sini sempena lawatan kerja tiga hari sehingga Isnin untuk melihat pendekatan baharu yang diguna pakai Indonesia dalam meningkatkan hasil pertanian padi.Mohamad berkata mereka berpeluang meninjau kejayaan pesawah yang penghasilannya mencukupi untuk seluruh rakyat Indonesia berjumlah 276 juta.“Ini akan memberi semangat kepada petani kita untuk berjaya sekiranya mereka berkerja seperti petani di sini meskipun subsidi yang diberikan lebih rendah berbanding di Malaysia,” katanya.Menurutnya kementerian mahu mempercepatkan tahap Tahap Sara Diri (SSL) beras negara daripada 65 peratus sekarang kepada 75 peratus menjelang 2025 dan seterusnya 80 peratus pada 2030.“Ia akan tercapai jika hasil ditingkatkan kepada purata tujuh tan metrik per hektar daripada lima tan metrik per hektar,” katanya sambil menambah ada beberapa tempat telah mencapai 10 tan metrik per hektar.- BERNAMA


Jangan muat naik kandungan berbaur kebencian elemen 3R - MCMC

KUALA LUMPUR, 19 Mac- Suruhanjaya Komunikasi dan Multimedia Malaysia (MCMC) sekali lagi mengingatkan orang ramai, agar tidak memuat naik atau berkongsi sebarang kandungan atau pandangan yang berbaur kebencian membabitkan elemen 3R (perkauman, agama dan Institusi Diraja) di media sosial dan aplikasi pemesejan.Pengerusinya Tan Sri Mohamad Salim Fateh Din berkata peringatan tersebut dibuat susulan beberapa insiden melibatkan elemen 3R, yang berlaku semenjak kebelakangan ini yang dikhuatiri boleh menjejaskan ketenteraman awam dan keharmonian di dalam negara.“Ucapan berbaur kebencian, merujuk kepada kata-kata ucapan ataupun gambar yang menuduh, merendah-rendahkan nilai seseorang individu atas faktor perkauman, etnik, agama, mahupun kewarganegaraan mereka,” katanya dalan kenyataan hari ini.Sehubungan itu, beliau berkata MCMC akan terus membuat pemantauan bagi membendung penyebaran maklumat yang tidak sahih serta kenyataan bersifat jelik, membabitkan unsur 3R.Mohamad Salim berkata sebarang perkongsian kandungan bersifat palsu, jelik dan mengancam, merupakan satu kesalahan di bawah Seksyen 233 Akta Komunikasi dan Multimedia (AKM) 1998, yang jika disabit kesalahan boleh didenda maksimum RM50,000 atau penjara setahun atau kedua-duanya sekali.“Tindakan penguatkuasaan bersama Polis Diraja Malaysia (PDRM) akan diambil terhadap mereka yang terlibat, mengikut peruntukan undang-undang sedia ada demi melindungi ketenteraman dan kepentingan masyarakat,” katanya.Sementara itu Mohamad Salim turut menggesa pentadbir portal berita dalam talian, media sosial dan aplikasi pemesejan, untuk menguruskan komen-komen daripada netizen di platform mereka.

Pengerusi Suruhanjaya Komunikasi dan Multimedia Malaysia (MCMC), Tan Sri Mohamad Salim Fateh Din / FOTO BERNAMA

“Pihak penyedia platform media sosial pula, diminta untuk lebih bertanggungjawab dalam menurunkan kandungan-kandungan berbaur provokatif dan berbahaya apabila dikesan,” katanya.Beliau berkata sekiranya terjumpa kandungan berbaur hasutan, provokasi ataupun elemen 3R, orang ramai diminta segera laporkan insiden tersebut kepada MCMC, melalui portal Aduan MCMC di pautan https://aduan.skmm.gov.my/; talian aduan 1800-188-030; WhatsApp di 016 2206 262 dan e-mel di This email address is being protected from spambots. You need JavaScript enabled to view it..“Orang ramai juga boleh menyalurkan maklumat atau melaporkan berita palsu melalui pautan https://sebenarnya.my/salur/,” katanya. -BERNAMA


Kanak-kanak gigit telinga anjing, selamatkan rakan

KUALA LUMPUR, 19 Mac- Gelagat dua orang kanak-kanak perempuan yang dibuli seekor anjing berjaya dirakam.Pada awalnya mereka menyangkakan anjing itu sekadar bergurau.Bagaimanapun situasi berubah menjadi cemas apabila anjing tersebut menggigit baju salah seorang kanak-kanak berkenaan.Menyedari keadaan itu, rakannya cuba membantu dengan menghalau anjing terbabit.Namun, apa yang mengejutkan, kanak-kanak tersebut dilihat turut menggigit telinga anjing itu.

(Seorang kanak-kanak menggigit telinga anjing dalam usaha menyelamatkan rakannya / Tiktok @ardhy)

Mujur, tiada kecederaan serius yang berlaku kepada dua kanak-kanak itu.


Lelaki main Jenga guna lidah, cipta rekod dunia

LOS ANGELES, 19 Mac- Lelaki yang dinobatkan sebagai individu mempunyai lidah terpanjang di dunia kini menambah satu lagi koleksi rekodnya.Terbaharu, Nick Stoeberl dari Amerika Syarikat (AS) mencipta Guinness World Record apabila berjaya mencatat masa terpantas mengeluarkan lima blok Jenga menggunakan lidah.Stoeberl hanya mengambil masa 55.526 saat untuk menjatuhkan blok Jenga berkenaan sekaligus berjaya mencatat rekod baharu tersebut.Pemuda yang dianugerahi lidah sepanjang 10.1 sentimeter itu berkata, pencapaian dunia terbabit mengubah kehidupannya."Saya berhasrat menggunakan lidah untuk sesuatu yang berguna ketika mula-mula memecah rekod.Kemudian saya lihat seorang lelaki di India melukis dengan lidahnya sebelum cuba menghasilkan karya menarik menggunakan lidah," katanya.

(Nick Stoeberl mencatat rekod dunia dengan menjatuhkan lima blok Jenga dalam masa 55.526 saat / Foto GUINESS WORLD RECORD)

Sebelum ini, Stoeberl pernah cuba melakar rekod menyentuh hidung dengan lidah selama satu minit, namun gagal.Rekod itu perlu dicabar pada tempoh melebihi 281 mata tetapi Stoeberl kekurangan 35 mata.


5 sekolah di Johor tidak beroperasi

JOHOR BAHRU, 19 Mac- Hampir 2,000 pelajar dari lima sekolah di Johor tidak dapat memulakan sesi persekolahan 2023/2024 secara bersemuka hari ini kerana masih terjejas akibat banjir.Sekolah Kebangsaan (SK) Mendapat, SK Tanjung Sembrong dan SK Seri Nasib Baik di Batu Pahat tidak dapat dibuka kerana laluan ke sekolah masih banjir.Manakala di Segamat, SK Pogoh dan Sekolah Menengah Kebangsaan Buloh Kasap disebabkan masalah bekalan elektrik.Kedua-dua sekolah berkenaan dijangka boleh beroperasi esok selepas dipastikan selamat oleh Jabatan Kerja Raya (JKR).Pengarah Pendidikan negeri Johor, Md Said Md Daimon berkata, 44 sekolah di Batu Pahat juga masih dijadikan pusat pemindahan sementara (PPS)." Yang PPS bergantung pada kelas, kalau bilik darjah kosong maka sesetengah kelas akan belajar di sekolah dan murid di PPS sebagai mangsa banjir akan masuk ke dalam kelas untuk menumpang sebab sekarang minggu pertama lebih kepada sesi suai kenal transisi," katanya.

Beliau berkata demikian kepada pemberita selepas melawat SK Seri Gading Batu Pahat.Seramai 595,454 pelajar di negeri ini dijadual memulakan sesi persekolahan di 1,192 sekolah bagi sesi 2023/2024.Sesi persekolahan melibatkan 354,312 murid sekolah rendah di 908 sekolah serta 241,142 pelajar sekolah menengah di 284 sekolah.


Jumlah mangsa banjir di Batu Pahat, Segamat semakin berkurang

JOHOR BAHRU, 19 Mac - Situasi banjir di Johor menunjukkan perkembangan positif dengan jumlah mangsa yang ditempatkan di pusat pemindahan sementara (PPS) di dua daerah terjejas terus menurun, setakat 8 pagi ini. Jawatankuasa Pengurusan Bencana Negari (JPBN) memaklumkan seramai 17,125 orang masih ditempatkan di 70 PPS, berbanding 19,041 orang di 75 PPS yang direkodkan pada 8 malam tadi. "Batu Pahat mencatatkan mangsa teramai dengan 17,123 orang daripada 4,906 keluarga dan Segamat pula hanya dua orang daripada satu keluarga," menurut jawatankuasa itu. Sementara itu, Sekretariat Pengurusan Bencana Daerah Batu Pahat ketika dihubungi Bernama pagi ini berkata paras air didapati sudah semakin surut di beberapa kawasan di daerah berkenaan. "Kita menjangkakan ada lagi kawasan yang pulih dan lebih ramai mangsa dibenarkan pulang ke kediaman masing-masing berikutan keadaan cuaca baik," katanya. Cuaca di sembilan daerah diramalkan cerah pada pagi ini kecuali Kota Tinggi yang dijangka hujan, manakala tiada sungai yang direkodkan melepasi paras bahaya. - BERNAMA


NEGERIfm tersenarai dalam MBOR

PORT DICKSON, 19 Mac- NEGERIfm berjaya mengukir nama dan mencipta sejarah tersendiri apabila tersenarai dalam Malaysia Book Of Records (MBOR) menerusi program 'Most All Female Bands Performing Simultaneously in An Event', semalam.Menurut Pengarah Jabatan Penyiaran Malaysia Negeri Sembilan, Kamal Roslim, program itu bukan sahaja untuk mencipta rekod MBOR malah ia membantu untuk mengetengahkan kumpulan pemuzik wanita bermutu tinggi dalam industri muzik tanah air."Tujuan utama kita adalah sebenarnya untuk merancakkan industri muzik tanah air. Kita hendak supaya industri kreatif lebih maju. "Kalau kita lihat kumpulan wanita tidak banyak yang membuat persembahan jadi inilah antara platform di mana mereka membuat persembahan secara berkumpulan seramai 80 orang," katanya.Beliau berkata demikian Ketika ditemui Kru RTM pada program 'Most All Female Band Performing Simultaneously in An Event' di Dataran Teluk Kemang, di sini.Program tersebut turut mendapat kerjasama kerajaan negeri dalam usaha memperkasa sektor pelancongan di negeri itu.Exco Hal Ehwal Wanita dan Kebajikan Negeri Sembilan, Nicole Tan Lee Koon berkata, kerajaan negeri juga sentiasa menyokong mana-mana usaha dalam memartabatkan golongan wanita."Program ini julung kali kita anjurkan yang melibatkan wanita sahaja dan wanita diketengahkan sebagai watak utama. Ini jarang berlaku jadi saya ucapkan tahniah kepada penganjur," katanya.

Dalam pada itu, menurut pihak MBOR, penampilan 80 pemuzik wanita daripada 20 kumpuan pemuzik yang membawa tiga buah lagu secara serentak merupakan satu daya tarikan yang memberi kelayakan kepada NEGERIfm untuk tersenarai dalam MBOR.Menurut Pengurus Operasi, Penyelidikan & Pemasaran MBOR, Edwin Yeoh, bukan mudah untuk mencari kumpulan yang terdiri daripada semua wanita.Sementara itu, rata-rata peserta yang ditemui kru RTM berasa teruja dengan penglibatan buat pertama kali dalam program itu yang memberi impak positif terutama dalam bidang muzik.


Lorong Seni Seremban, tarikan pelancongan Negeri Sembilan

SEREMBAN, 19 Mac- Sentuhan kreatif enam pelukis tempatan, dengan lebih 30 corak lukisan mural, menjadikan Lorong Seni Seremban, antara lokasi pelancongan di Negeri Sembilan. Melalui laluan sepanjang 500 meter pengunjung disajikan lukisan mural berkonsepkan pelbagai genre, grafiti, serta poster.Selain lukisan bermotif keunikan adat Negeri Sembilan, pengunjung juga boleh melihat wajah-wajah penyanyi terkenal tanah air, seperti Allahyarham Sudirman Haji Arshad dan Alleycats. Lorong Seni Seremban itu juga membawa pengenalan identiti Negeri Sembilan menerusi lukisan mural. Setiausaha Majlis Bandaraya Seremban (MBS) Mas Midyawan Yahya, menjelaskan perkataan MBS yang digunakan sebagai akronim Majlis Bandaraya Seremban diolah kepada Makanan Budaya dan Sejarah, yang diaplikasikan di lorong ini. "Apa yang dapat kita lihat pada hari ini yang ada di lorong seni bermula daripada Jalan Syed Ahmad sehingga Jalan Datuk Abdul Rahman di bandaraya Seremban adalah satu gambaran Seremban adalah satu bandar yang boleh dikunjungi kerana kita memiliki makanan yang sedap selain budaya yang patut dipelajari serta sejarah yang sangat menarik,"katanya kepada pemberita RTM.Bagi menggalakkan aktiviti di Lorong Seni itu, MBS sedia bekerjasama dengan pelbagai agensi terutamanya Jabatan Kebudayaan dan Kesenian Negeri.


RTM terima pengiktirafan PGDM Annual Digital Award 2023

BANGI, 19 Mac- RTM menerima pengiktirafan “Perkhidmatan Cemerlang dan Sumbangan Sepanjang Zaman kepada Masyarakat Malaysia" oleh Pertubuhan Generasi Digital Malaysia (PGDM) menerusi PGDM Annual Digital Award 2023.Pengerusi PGDM Datin Seri Harnie Mohamed berkata, anugerah itu sebagai penghargaan buat RTM yang telah menyalurkan pelbagai informasi serta hiburan sejak 77 tahun lalu."Semasa kita kecil, memang kita tonton RTM sebab itu sahaja siaran yang ada pada ketika itu. Sekarang, banyak pilihan digital yang baharu. Jadi kita tak boleh melupakan RTM yang menjadi pelopor penyiaran dari zaman hitam putih sehingga sekarang," katanya.Timbalan Ketua Pengarah RTM Putri Joliana Yaacob pula berkata, pengiktiran yang diberi PGDM adalah sebagai pemangkin semangat kepada semua pekerja."Saya menganggap ini jabatan punya penganugerahan jadi memang jiwa kreativiti pekerja-pekerja RTM dihargai sepanjang 77 tahun perkhidmatan kita sehingga kini."Saya mengucapkan terima kasih kepada PGDM sekali lagi di atas pengiktirafan yang diberikan kepada RTM," katanya kepada pemberita di PGDM Annual Digital Award 2023 di sini.Anugerah itu julung kali dianjurkan bertujuan menghargai usahawan, individu perseorangan serta rakan strategik dari dalam dan luar negara.Dalam majlis itu juga, sebanyak 32 anugerah telah diberikan termasuk kepada Persatuan Veteran RTM.


Polis KL anjur Cops Night Ride 2023

KUALA LUMPUR, 18 Mac- Program KL Cops Night Ride 2023 bersempena dengan Sambutan Hari Polis ke-216 anjuran Ibu Pejabat Polis Kontinjen (IPK) Kuala Lumpur itu melibatkan seramai 2,300 peserta bagi memeriahkan program tersebut.Laluan sejauh 21.6 kilometer itu di sekitar kawasan ibu kota.Ketua Polis Kuala Lumpur Datuk Azmi Abu Kassim berkata, ia merupakan salah satu inisiatif pihaknya untuk mendekati masyarakat dan komuniti setempat."Program ini julung kali dilaksanakan dan insya-Allah berdasarkan pada sambutan yang kita dapat ianya akan menjadi program tahunan kita di sini."Kemeriahan dapat kita rasakan dan saya berharap sasaran untuk kita mendekati masyarakat di sekitar Kuala Lumpur ini akan tercapai dan peserta-peserta bergembira dengan program yang kita adakan dan itu sebagai satu simbol mereka memberikan kerjasama yang baik kepada kita dalam kita menjami keselamatan dan ketenteraman awam di Kuala Lumpur," katanya kepada RTM ketika ditemui selepas menyempurnakan upacara gimik pelepasan peserta kayuhan berbasikal tersebut di perkarangan IPK Kuala Lumpur, disini.Kayuhan basikal bermula di IPK Kuala Lumpur dan melalui beberapa buah jalan di sekitar ibu kota antaranya, Jalan Hang Tuah, Jalan Pudu, Jalan Raja Laut, Jalan Ampang, KLCC dan Jalan Conlay.


Matta sasar jualan RM400 juta

KUALA LUMPUR, 19 Mac- Persatuan Ejen-Ejen Pelancongan dan Pengembaraan Malaysia (Matta) menyasarkan kira-kira RM400 juta jualan dicapai menerusi tiga hari penganjuran Pameran Matta.Presidennya, Datuk Tan Kok Liang yakin angka tersebut mampu dicapai berdasarkan sambutan yang diterima pada tahun ini. "Dalam fasa pandemik, kita dapat 515 gerai tetapi, kali ini sebanyak 1,416 gerai."Ini menunjukkan bahawa ekonomi bertambah baik, selepas berkurung dua tahun lebih sekarang boleh berkunjung di di dalam negara atau bercuti di luar negara," katanya kepada RTM.Pengunjung yang ditemui berpuas hati dengan harga yang ditawarkan pada pameran tersebut.Menurut Eireen Koo, "melancong ke luar negara atau pun dalam negara pun boleh. Di Pameran MATTA, harga yang ditawarkan lebih murah berbanding sebelum ini."Bagi Abd Avis Kadir, pameran MATTA memberikan banyak pilihan kepadanya,"alhamdulillah, sekiranya dibandingkan dengan Ipoh, ianya sangat terhad. Di sini kita boleh pergi ke mana sahaja destinasi yang ditawarkan oleh ejen."Matta Fair yang bertempat di Pusat Pameran dan Perdagangan Antarabangsa Malaysia (MITEC), Kuala Lumpur, berakhir pada Ahad dan dibuka kepada pengunjung dari pukul 10.00 pagi hingga 9.00 malam.Bas ulang alik secara percuma juga disediakan dari KL Sentral dan Sunway Putra ke MITEC sepanjang pameran berlangsung.


Tiada kelas akademik minggu pertama persekolahan

KUALA LUMPUR, 19 Mac- Keputusan untuk tidak mengadakan kelas akademik pada minggu pertama sesi persekolahan 2023/2024; bukan sesuatu yang mudah.Menteri Pendidikan Fadhlina Sidek menjelaskan, "pekeliling baharu Kementerian Pendidikan dikeluarkan setelah penelitian yang lama, agar langkah tersebut memberi impak kepada pihak terlibat."Pekeliling asal berusia 34 tahun dilaksanakan ketika Perdana Menteri Datuk Seri Anwar Ibrahim memegang jawatan Menteri Pelajaran," katanya.Sebelum ini, Ketua Pengarah Pendidikan Datuk Pkharuddin Ghazali dalam sidang media sempena amanat pembukaan sesi persekolahan 2023/2024 memaklumkan tiada kelas akademik diadakan pada minggu pertama sesi persekolahan tersebut.Sebaliknya ia diisi dengan penerapan nilai-nilai jasmani, emosi, rohani, sosial dan intelek.Fokus hari pertama persekolahan sebelum ini adalah kepada akademik tetapi langkah yang diambil pada sesi kali ini adalah melaksanakan pendidikan didik hibur dan pembelajaran berasaskan projek mudah.Sesi persekolahan akan bermula pada Ahad bagi negeri Kumpulan A, manakala negeri Kumpulan B akan bermula Isnin ini.


Dua cedera 'gaduh bertumbuk' ketika Mesyuarat perwakilan UMNO Lahad Datu

LAHAD DATU, 18 Mac - Mesyuarat Perwakilan UMNO Bahagian Lahad Datu di Dewan Sri Perdana di sini hari ini dicemari oleh insiden pergaduhan dipercayai akibat provokasi sehingga menyebabkan dua individu cedera.Ketua Polis Daerah Lahad Datu ACP Rohan Shah Ahmad berkata dalam insiden pada 2.45 petang itu, seorang daripada mangsa yang cedera adalah kakitangan Badan Perhubungan UMNO Sabah manakala seorang lagi Ahli Jawatankuasa Pemuda UMNO Bahagian Lahad Datu."Suspek yang terlibat dalam kekecohan ini telah dikenal pasti iaitu dua lelaki berumur 33 dan 38 tahun yang juga merupakan ahli biasa UMNO Bahagian Lahad Datu."Polis akan menjalankan siasatan di bawah Seksyen 15(3) Akta Perhimpunan Aman 2012 dan Seksyen 323 Kanun Keseksaan," menurutnya dalam kenyataan malam ini.Beliau menasihati orang ramai agar menghentikan penularan video dan gambar berkaitan insiden itu kerana kes tersebut masih dalam siasatan polis. Katanya pihak penganjur telah diminta untuk hadir ke balai polis bagi membantu siasatan atau menghubungi Pegawai Penyiasat Inspektor Sophia Thomas Kasau di talian 013-939 2505.Ketika dihubungi Bernama, Rohan Shah berkata kedua-dua suspek telah tampil memberi keterangan kepada pihak polis.- BERNAMA


Situasi banjir di Johor semakin pulih

JOHOR BAHRU, 18 Mac - Situasi banjir di negeri Johor sehingga pukul 8 malam tadi terus menunjukkan perkembangan baik apabila penduduk terjejas banjir yang ditempatkan di pusat pemindahan sementara (PPS) terus berkurangan.Dalam satu kenyataan, Jawatankuasa Pengurusan Bencana Negari (JPBN) memaklumkan seramai 19,041 orang masih ditempatkan di 75 PPS berbanding 20,107 orang di 77 PPS yang direkodkan setakat pukul 4 petang tadi.Dua PPS yang ditutup ialah Masjid Lapis Parit Bangas di Sri Medan dan Sekolah Agama Seri Laksana di Semerah, kedua-duanya di Batu Pahat.

Batu Pahat masih mencatatkan penduduk terjejas paling ramai dengan 19,039 orang daripada 5,423 keluarga diikuti Segamat melibatkan dua orang daripada satu keluarga.Cuaca di semua daerah sehingga malam tadi dilaporkan cerah kecuali di Muar di mana cuacanya mendung dan tiada sungai direkodkan berada di paras bahaya.


Lelaki warga emas maut dalam kebakaran

LIPIS, 18 Mac- Seorang lelaki warga emas maut dalam kebakaran membabitkan rumah di Kampung Paya Keladi, di sini, pada pukul 5.00 petang tadi.Penolong Pengarah (Operasi) Jabatan Bomba dan Penyelamat Malaysia Pahang, Ismail Abdul Ghani berkata mangsa dikenali sebagai Yusof Kindok berusia 77 tahun."Mangsa yang tinggal seorang diri ditemukan kira-kira lima meter dari rumahnya."Mayat mangsa dihantar ke Hospital Kuala Lipis untuk bedah siasat."Punca kebakaran dan jumlah kerugian masih dalam siasatan," katanya menerusi kenyataan.

(Mayat mangsa dihantar ke Hospital Kuala Lipis untuk bedah siasat)


Peruntukan RM5.7 juta untuk inisiatif perumahan veteran tentera

KOTA BHARU, 18 Mac- Sejumlah RM5.7 juta diperuntukkan Kementerian Pertahanan melalui Jabatan Hal Ehwal Veteran Angkatan Tentera Malaysia (JHEV ATM) bagi inisiatif perumahan veteran tentera tahun ini.Timbalan Menterinya, Adly Zahari berkata, peruntukan tersebut disalurkan untuk membaik pulih 125 rumah dan membina 27 kediaman baharu."Untuk tahun ini sahaja, 44 buah rumah veteran tentera yang dikategorikan sebagai uzur telah siap dibaiki," katanya selepas menziarahi veteran tentera, Che Ahmad Mamat, 66 tahun, yang menderita penyakit usus bocor di Kampung Pulau Panjang, Pengkalan Chepa.

Terdahulu, Adly turut meluangkan masa melawat tujuh veteran tentera sempena Program Peduli Veteran Angkatan Tentera Malaysia (PPV ATM), kali kedua selepas dijalankan di Melaka sebelum ini.


MRSM terima lebih 90,000 permohonan seluruh negara

KOTA BHARU, 18 Mac- Lebih 90,000 permohonan diterima Maktab Rendah Sains Mara (MRSM) daripada pelajar tingkatan satu dan empat di seluruh negara.Pengerusi Majlis Amanah Rakyat (MARA), Datuk Dr. Asyraf Wajdi Dusuki berkata, daripada jumlah itu, hanya 7,169 tempat sahaja ditawarkan untuk pelajar menyambung pengajian di kesemua 55 institusi tersebut."Kami akan tengok rayuan yang diperoleh ini, bergantung kepada pelajar yang mungkin tidak hadir atau tolak dan sebagainya.Ini kerana kita tahu sekolah-sekolah lain juga sudah mula menawarkan tempat," katanya selepas mengadakan perjumpaan bersama warga MRSM Pengkalan Chepa dan Ketua Pusat Pentadbiran MARA di MRSM Pengkalan Chepa, di sini.

(Datuk Dr. Asyraf Wajdi Dusuki, Pengerusi MARA)

Mengulas mengenai lawatannya, beliau berkata, ia merupakan sebahagian tanggungjawab untuk memastikan bukan hanya pelajar mendapat keselesaan malah kebajikan guru juga diberi perhatian.Datuk Dr. Asyraf Wajdi turut meluluskan peruntukan sebanyak RM300,000 untuk membaik pulih bangunan dan kelengkapan MRSM Pengkalan Chepa.


Kerajaan tanggung kos haji RM1,000 jemaah B40 - PM

SHAH ALAM, 18 Mac- Kerajaan mengumumkan tiada kenaikan kos haji bagi jemaah haji B40 pada tahun ini.Perdana Menteri, Datuk Seri Anwar Ibrahim berkata kos sebanyak RM1,000 itu kepada golongan B40 akan ditanggung sepenuhnya oleh kerajaan. "RM1,000 itu akan ditanggung Kementerian Kewangan agar golongan tersebut dapat menunaikan haji tanpa kenaikan."Inisiatif tersebut dilakukan Kerajaan Perpaduan dalam usaha mengurangkan beban ditanggung B40 dalam menunaikan Rukun Islam kelima itu," katanya kepada pemberita di sini.Terdahulu, Tabung Haji memaklumkan kos bagi menunaikan haji bagi tahun ini akan meningkat kepada RM30,850 seorang.Dalam pada itu, Anwar berkata beliau terbuka sekiranya mana-mana pihak termasuk pembangkang memberi cadangan penambahbaikan pentadbiran Kerajaan Perpaduan hari ini.Namun beliau mengingatkan sekiranya terdapat pihak menyalakan api perkauman dan agama yang boleh menimbulkan ketidaktenteraman, beliau tidak teragak-agak untuk mengarahkan pihak berkuasa untuk membuat tangkapan.

(Peningkatan itu naik lebih RM2,000 pada tahun lalu)


Wan Azizah lancar buku Pesona Personaliti

SHAH ALAM, 18 Mac - Isteri Perdana Menteri, Datuk Seri Dr. Wan Azizah Wan Ismail hari ini melancarkan buku Pesona Personaliti: Seni Mengenal Diri dan Mengubah Peribadi terbitan Karya Bestari.Buku berkenaan merupakan karya sulung perunding imej bertauliah, Muna 'Izzah Fadzil.Buku bacaan umum khusus untuk wanita itu merupakan garapan dan pengalaman peribadi penulis berkait dengan pembinaan peribadi dan sikap positif.Selain itu, ia turut berkongsi tip dan teknik yang boleh dipraktikkan pembaca bagi membantu mendepani cabaran kehidupan seharian.

(Isteri Perdana Menteri, Datuk Seri Dr. Wan Azizah Wan Ismail bergambar bersama penulis buku Muna 'Izzah Fadzil (kanan) selepas Majlis Pelancaran Buku Pesona Personaliti di Shah Alam/ Foto BERNAMA)

Wan Azizah dalam ucapannya berkata karya seperti itu perlu diperbanyakkan bagi membantu pembaca membaiki diri ke arah yang lebih positif selain memupuk nilai-nilai murni dalam masyarakat.Beliau turut menyeru masyarakat agar memainkan peranan yang aktif sebagai agen perubahan dalam komuniti."Kita memerlukan lebih banyak karya atau naskah sebegini yang seharusnya mampu membawa pembaca memperbaiki diri ke arah yang lebih positif. Hal ini penting lebih-lebih lagi dalam keadaan sekarang di mana kita menikmati pelbagai hidup ini dengan pantas, semua virtual dan boleh diakses di mana-mana di hujung jari, ada yang baik ada yang buruk, tapisan itu amat penting terutamanya kepada anak-anak muda," kata beliau ketika berucap pada majlis pelancaran buku berkenaan, di sini hari ini.Naskhah buku tersebut boleh didapati di www.karangkrafmall.com atau di semua kedai buku berhampiran dengan harga RM30.


PM tidak kompromi isu rasuah

SHAH ALAM, 18 Mac- Perdana Menteri, Datuk Seri Anwar Ibrahim menegaskan beliau tidak akan berkompromi dengan sesiapa sahaja yang melakukan rasuah.Anwar berkata pengkhianatan terhadap negara tidak perlu dilindungi, segala siasatan dan tindakan terserah kepada agensi-agensi dan badan kehakiman."Suruhanjaya Pencegahan Rasuah Malaysia (SPRM) mesti bertindak tegas kepada sesiapa sahaja yang terlibat dengan rasuah. Mereka yang terlibat akan dikenakan tindakan," katanya kepada pemberita di sini.Anwar menangkis tuduhan sesetengah pihak yang mendakwa dirinya bertindak zalim, sebaliknya tindakan yang dibuat ini harus dibuat Kerajaan Perpaduan bagi melaksanakan tata kelola yang baik.Beliau mengingatkan menteri, timbalan menteri turut akan diambil tindakan sekiranya terlibat dengan rasuah.


Kerajaan Perpaduan terus kukuh, kekal bertahan - PM

SHAH ALAM, 18 Mac- Perdana Menteri, Datuk Seri Anwar Ibrahim yakin Kerajaan Perpaduan yang diterajuinya terus kukuh dan kekal bertahan dalam tempoh lima tahun akan datang.Anwar yang juga Presiden Parti Keadilan Rakyat (PKR) berkata keyakinan itu bersandarkan kepada sokongan kukuh parti-parti yang bersama-sama membentuk kerajaan sejak empat bulan lepas."Jentera parti harus bergerak agar agenda Madani ini diterjemahkan secara lebih serius ini dan lebih bermakna," katanya kepada pemberita di sini.Anwar turut menegaskan bahawa kedudukan dan hak bangsa Melayu, Bumiputera serta kaum lain lebih selamat di bawah kepimpinan Kerajaan Perpaduan.Tambahnya, rakyat harus bangkit mempertahankan hak mereka.Perdana menteri optimis akan memastikan orang Melayu dan rakyat miskin di bawah pentadbiran Kerajaan Perpaduan mendapat pembelaan sewajarnya.


Pemilihan UMNO, langkah kebangkitan semula parti

BAGAN DATUK, 18 Mac- Pemilihan pucuk pimpinan UMNO yang berlangsung serentak di seluruh negara hari ini disifatkan sebagai langkah kebangkitan semula parti itu.Presiden UMNO, Datuk Seri Dr Ahmad Zahid Hamidi berkata keputusan ini bakal mencorak masa depan parti itu.Ia bagi membolehkan UMNO bergerak sebagai satu pasukan mantap untuk menghadapi Pilihan Raya Negeri (PRN) di enam buah negeri bersama-sama parti-parti komponen dalam Kerajaan Perpaduan."Penyusunan semula jentera parti pada pemilihan kali ini bakal membawa UMNO keluar dari kepompong lama sekaligus menjadi lebih relevan dengan arus politik semasa," katanya kepada pemberita di sini.Ahmad Zahid turut berharap keputusan pemilihan UMNO hari ini yang dibuat oleh 191 bahagian di seluruh negara merupakan satu langkah penting untuk hala tuju UMNO Bangkit 2.0.


SATRIA tawar khidmat percuma baiki 200 motosikal penduduk terjejas banjir

BATU PAHAT, 18 Mac- Sebanyak 200 motosikal penduduk terjejas banjir di kawasan Seri Medan, di sini dibaiki dan diselenggara secara percuma menerusi misi pascabanjir Skuad Sukarelawan Anak Malaysia (SATRIA). Program yang bermula Khamis lalu itu melibatkan 20 pelajar dan tenaga pengajar Institut Kemahiran Belia Negara (IKBN) Cembong, Negeri Sembilan dan IKBN Jitra, Kedah. Menurut Ketua Jabatan Teknologi Automatif IKBN Jitra, Muhamad Razi Samsudin, inisiatif berkenaan dilaksana untuk meringankan beban penduduk terjejas banjir di kawasan terlibat."Kebanyakan motosikal ini ditenggelami air, jadi pelajar-pelajar jurusan motosikal ini buat servis membersikan dan membaiki sistem serta komponen motosikal," katanya.

(20 pelajar dan tenaga pengajar Institut Kemahiran Belia Negara (IKBN) Cembong, Negeri Sembilan dan IKBN Jitra, Kedah terlibat dalam program tersebut)

Sementara itu, rata-rata penduduk yang ditemui menyambut baik dan menzahirkan rasa terima kasih atas inisiatif tersebut."Sangat bagus, sebab penduduk di Seri Medan ini dalam 90 peratus motosikalnya tenggelam," kata salah seorang penduduk, Yunus Sidek."Orang-orang kampung pun dalam kesusahan, jadi tak perlu pergi tempat lain, memang sangat bagus," ujar seorang lagi penduduk Mohd Farhan Jemari.


Banjir Johor: 20,107 penduduk terjejas ditempatkan di 77 PPS

JOHOR, 18 Mac- Seramai 20,107 penduduk terjejas banjir daripada 5,751 keluarga direkodkan di Johor setakat 4.00 petang tadi.Pengerusi Jawatankuasa Bencana Negeri (JPBN) menerusi kenyataannya berkata, penduduk terjejas terlibat ditempatkan di 77 Pusat Pemindahan Sementara (PPS) di daerah Batu Pahat dan Segamat. "Batu Pahat kini merekodkan jumlah penduduk terjejas paling ramai dengan 20,083 orang daripada 5,743 keluarga yang berada di 75 PPS. Manakala Segamat, 24 orang daripada lapan keluarga di dua PPS," menurut kenyataan itu.

(Menteri Besar, Datuk Onn Hafiz Ghazi meninjau proses mengepam keluar air banjir di sini)

Sementara itu, sebanyak lapan laluan dan susur di tiga daerah iaitu Batu Pahat, Kluang dan Kulai masih ditutup untuk semua jenis kenderaan.Ia melibatkan Jalan Lingkaran Kahang Barat, Jalan GSA Chamek dan Jalan Ulu Tebrau-Sungai Tiram.


Insentif e-tunai buat peniaga, pengunjung Bazar Ramadan Rahmah

KUALA TERENGGANU, 18 Mac- Peniaga dan pengunjung Bazar Ramadan Rahmah, Bijai Rendah, Marang akan diberi insentif e-tunai sepanjang bulan Ramadan nanti.Pengarah Kementerian Perdagangan Dalam Negeri dan Kos Sara Hidup (KPDN) Terengganu, Shaharuddin Mohd Kia berkata, insentif tersebut akan dikreditkan terus ke akaun e-dompet masing-masing pada setiap Sabtu apabila mereka mengunjungi bazar ramadan berkenaan."Seramai 80 peniaga di Bazar Ramadan Rahmah itu akan menerima insentif e-tunai sebanyak RM30 setiap seorang manakala pengunjung pula menerima insentif yang sama sebanyak RM20 seorang.Bagaimanapun, bayaran insentif itu ditawarkan kepada 1,000 pengunjung terawal di Bazar Ramadan Rahmah itu sahaja untuk membolehkan mereka berbelanja," katanya selepas program Consumer Fun Walk di Gong Badak, di sini.

(Shaharuddin Mohd Kia, Pengarah KPDN Terengganu)

Jelas beliau, inisiatif tersebut dilaksana untuk meringankan beban para peniaga dan pengunjung.Selain, mendorong transaksi perniagaan secara digital selaras inisiatif Retail Digitalization Initiative (ReDI) bawah kementerian itu.


Pemasangan jambatan Bailey, sebahagian peruntukan tambahan RM150 juta

BAGAN DATUK, 18 Mac- Sebahagian peruntukan tambahan RM150 juta yang diumum semalam akan digunakan untuk pemasangan jambatan Bailey di kawasan terkesan banjir di Johor.Timbalan Perdana Menteri, Datuk Seri Dr Ahmad Zahid Hamidi berkata pemasangan itu melibatkan kawasan terputus hubungan.Ini termasuk di Sekijang, yang memerlukan kerja pembaikan jalan di kawasan tersebut."Pemasangan pam-pam penyedut air untuk disedut ke sungai-sungai agar air dapat dikeluarkan ke laut, sedang dijalankan."Terdapat penambahan pam-pam berkuasa tinggi untuk kawasan-kawasan rendah untuk mengepam keluar banjir itu ke saliran lebih besar."Usaha pengagihan wang ihsan yang diberikan telah dilaksanakan walaupun terdapat dua atau tiga kes terpencil dan ia akan diselesaikan," katanya kepada pemberita di sini.Tambah Ahmad Zahid, kerja-kerja pasca banjir di kira-kira 15 sekolah yang terjejas di Johor, sedang dilaksanakan.Keperluan itu bagi memastikan pelajar dapat kembali memasuki sesi persekolahan bagi kalendar akademik 2023/2024, yang dijadualkan esok.


Projek ECRL libatkan 17,000 tenaga kerja

DUNGUN, 18 Mac- Projek Laluan Rel Pantai Timur (ECRL) mencatatkan pencapaian 10 juta jam bekerja tanpa kemalangan bermula akhir Februari lalu.Malaysia Rail Link Sdn Bhd (MRL) berkata projek berkenaan berasaskan pelaksanaan bekerja secara selamat 24 jam sehari dan tujuh hari seminggu."Ia selaras dengan usaha mengutamakan keselamatan dan kesihatan tenaga kerja semasa fasa pembinaan jajaran rel sepanjang 665 kilometer itu."Sehingga kini, 17,000 tenaga kerja terlibat dalam projek ECRL itu," katanya menerusi kenyataan.


Bantuan baucar pembelian barangan elektrik, inisiatif Payung Rahmah

(Menteri Perdagangan Dalam Negeri dan Kos Sara Hidup Datuk Seri Salahuddin Ayub)

AYER KEROH, 18 Mac- Seramai seribu keluarga terjejas banjir di Johor dan Pahang akan menerima bantuan baucar pembelian barangan elektrik bawah inisiatif Payung Rahmah.Inisiatif Kementerian Perdagangan Dalam Negeri dan Kos Sara Hidup (KPDN) melalui Suruhanjaya Syarikat Malaysia (SSM) itu memfokuskan kepada penduduk terjejas banjir daripada golongan miskin tegar dan B40.Menterinya, Datuk Seri Salahuddin Ayub berharap baucar bernilai RM300 itu sedikit sebanyak dapat meringankan beban mereka yang terjejas banjir.Perbincangan dan kerjasama turut dilaksana dengan syarikat pengeluar barangan elektrik bagi memberi tawaran harga murah kepada penduduk terjejas banjir untuk membeli barangan elektrik baharu."Kita kan bantu mereka dengan baucar bernilai RM300 untuk beli barang asas keperluan seperti mesin basuh, peti sejuk ataupun peralatan elektrik lain yang musnah akibat banjir."Kita juga bekerjasama dengan syarikat pengeluar barangan elektrik ini, mereka juga akan mengemukakan harga tawaran yang ada diskaun dan KPDN melalui SSM akan tambah lago baucar RM300 untuk mereka membeli peralatan baru,”katanya.Beliau berkata demikian kepada pemberita selepas merasmikan bangunan pejabat baharu SSM di Ayer Keroh.Sementara itu, lebih 27,000 pelajar sepenuh masa telah mendaftarkan perniagaan secara percuma melalui Skim Pendaftaran Perniagaan Percuma (SPPP) bagi tempoh 1 Januari 2021 hingga 28 Februari 2023.Menurut Datuk Seri Salahuddin Ayub, jumlah itu menunjukkan peningkatan positif namun beliau berharap lebih ramai belia berminat untuk menceburi bidang perniagaan.Secara keseluruhan jelasnya, SPPP merekodkan 60,273 pendaftaran termasuk lebih 32,000 pendaftaran daripada Usahawan B40.Sebanyak RM10 juta diperuntukkan SSM untuk skim berkenaan.

(Bangunan pejabat baharu SSM di Ayer Keroh)


TNB serah zakat perniagaan kepada MAIPs

KANGAR, 18 Mac- Tenaga Nasional Berhad (TNB) memperuntukkan zakat perniagaan berjumlah RM319,464.18 kepada Perlis melalui Majlis Agama Islam Dan Adat Istiadat Melayu Perlis (MAIPs) berdasarkan jumlah pendapatan dan keuntungan operasi syarikat berkenaan pada tahun 2021.Sehingga kini jumlah pembayaran zakat oleh TNB untuk negeri Perlis adalah sebanyak RM5.2 juta bagi tempoh dari tahun 2016 sehingga 2021.Presiden merangkap Ketua Pegawai Eksekutif Tenaga Nasional Berhad (TNB), Datuk Indera Ir Baharin Din berkata, pada tahun 2021, TNB telah memperuntukkan wang zakat berjumlah RM14.06 juta untuk diagihkan kepada semua negeri-negeri di Semenanjung Malaysia. Pecahan pengagihan wang zakat perniagaan TNB ini adalah berdasarkan kepada 60% jumlah bagi fakir miskin di setiap negeri, 20% jumlah pengguna dan 20% lagi daripada kapasiti penjanaan.Zakat bukan sahaja dapat membantu menjana pertumbuhan ekonomi negeri Perlis malahan pengurusannya secara efisien dan sistematik mampu melonjakkan potensi zakat sebagai instrumen pembangunan rakyat negeri Perlis.Beliau memaklumkannya pada Majlis Penyerahan Zakat Perniagaan TNB Peringkat Negeri Perlis yang diadakan di Masjid Ash-Shahrani Behor Lateh, Kangar kepada Raja Muda Perlis Tuanku Syed Faizuddin Putra Jamalullail yang juga merangkap Yang DiPertua MAIPs.

(Raja Muda Perlis Tuanku Syed Faizuddin Putra Jamalullail yang juga merangkap Yang DiPertua MAIPs menerima mock cheque daripada TNB)


Op Sepadu Cegah Jenayah, 48 tangkapan dibuat

SEREMBAN, 18 Mac- Op Sepadu Cegah Jenayah yang dilaksanakan polis Negeri Sembilan bermula 20 Februari lepas menunjukkan rekod penurunan kes jenayah di negeri itu.Ketua Polis Negeri Sembilan, Datuk Ahmad Dzaffir Mohd Yussof berkata operasi setakat semalam itu merekodkan 48 tangkapan jenayah dengan purata tiga kes setiap hari berbanding tujuh kes setiap hari, sebelum operasi dilancarkan."Tangkapan berkenaan membabitkan pelbagai jenis kesalahan termasuk orang yang dikehendaki, dadah dan lain-lain kesalahan."Pihaknya akan terus memperkasa langkah pencegahan jenayah terutama menjelang musim perayaan ini," katanya kepada pemberita di sini.

(Tangkapan berkenaan membabitkan pelbagai jenis kesalahan termasuk orang yang dikehendaki, dadah dan lain-lain kesalahan)


Hargai pengorbanan anggota PDRM-Fadillah

KUALA LUMPUR, 18 Mac-Timbalan Perdana Menteri, Datuk Seri Fadillah Yusof mengajak masyarakat mendedikasikan penghargaan tertinggi kepada seluruh pegawai dan anggota Polis Diraja Malaysia (PDRM), yang rela berkorban masa dan nyawa demi rakyat dan negara.Menerusi catatan di Facebook sempena Peringatan Hari Polis Ke-216 yang akan disambut pada Isnin ini, beliau turut mendoakan agar kesemua wira negara terus diberikan kekuatan dan kesihatan untuk berkhidmat demi rakyat dan negara tercinta.Terima kasih di atas segala jasa dan pengorbanan dalam memastikan keselamatan serta kesejahteraan rakyat dan negara tercinta, katanya.Sambutan kali ini mengekalkan tema sama 'Polis dan Masyarakat Berpisah Tiada'.Sambutan Peringatan Hari Polis ke-216 akan diadakan di Pusat Latihan Polis Kuala Lumpur, di sini pada Isnin ini.


Program Myhealthymind@PPR beri kesedaran kesihatan mental

KUALA LUMPUR, 18 Mac- Sebanyak 12.3% daripada 1,578 kanak-kanak dan remaja yang berumur 10 hingga 17 tahun di Lembah Klang mengalami masalah kesihatan mental. Manakala 13.4% pula didapati mempunyai pemikiran bunuh diri dan mencederakan diri.Ia merupakan dapatan daripada kajian Faktor Penyumbang kepada Tekanan Psikologi , Strategik Daya Tindak dan Tingkah Laku Remaja yang Tinggal di Projek Perumahan Rakyat (PPR) di Lembah Klang. Sehubungan itu Kementerian Kesihatan Malaysia (KKM) melancarkan Program Myhealthymind@PPR bertujuan memberi kesedaran disamping meningkatkan literasi kesihatan mental dalam kalangan masyarakat.Timbalan Menteri Kesihatan, Lukanisman Awang Sauni berkata terdapat juga dapatan dan cadangan untuk kementerian serta agensi lain agar dapat membantu memperkuat dan memperluaskan kesihatan mental kanak-kanak dan remaja selain memupuk komuniti yang berdaya tahan dalam kesihatan mental.KKM katanya turut melaksanakan beberapa inisiatif bagi menangani isu tersebut termasuk perkhidmatan Talian HEAL yang ditambah baik dari Talian Bantuan Sokongan Psikososial yang diwujudkan semasa pandemik COVID-19."Kita telah berjaya menyelamatkan hampir 51 kes cubaan bunuh diri dan dirujuk ke hospital dan sejak diperkenalkan pada 21 Oktober 2022 sebanyak 8,904 panggilan diterima, 87 daripadanya mempunyai tingkah laku bunuh diri."Pada peringkat kementerian saya sendiri dan juga menteri telah cuba untuk mendapatkan bantuan daripada KKD agar talian ini dapat dijadikan panggilan percuma agar pemanggil tidak mengalami masalah 'kredit',"katanya.Sementara itu, analisis dari perkhidmatan Talian Bantuan Sokongan Psikososial dari 25 Mac 2020 hingga 32 Disember 2022 menunjukkan 72.2% daripada 308,445 panggilan yang diterima adalah daripada kalangan yang mengalami stress yang kronik.

(Timbalan Menteri Kesihatan, Lukanisman Awang Sauni)


Rujuk MAIPk untuk program lawat rumah ibadat

LENGGONG, 18 Mac-Sebarang program melibatkan pelawaan kepada umat Islam melawat rumah ibadat bukan Islam di Perak, perlu dirujuk Jawatankuasa Majlis Agama Islam dan Adat Melayu Perak (MAIPk).Menteri Besar Perak Datuk Seri Saarani Mohamad berkata MAIPk terlibat secara langsung dalam menentukan garis panduan berhubung perkara berkenaan.Jelasnya lagi, apa sahaja keputusan diputuskan oleh jawatankuasa, seharusnya dipatuhi kerana diputuskan mereka yang berilmu dan mempunyai kepakaran dalam agama Islam.Beliau berkata demikian selepas ditanya adakah Perak akan mengikut langkah Selangor, yang tidak membenarkan penganjuran sebarang program melibatkan umat Islam di rumah ibadah agama lain.Pada 15 Mac lalu, kerajaan Selangor melarang sebarang penganjuran program melibatkan umat Islam di rumah ibadah negeri berkenaan.Langkah tersebut dibuat selepas mendapati wujud organisasi bukan kerajaan (NGO) aktif menganjurkan program berbentuk kefahaman dan nilai toleransi antara agama baru-baru ini.


Maritim selamatkan nelayan bot karam

LABUAN, 18 Mac- Tiga nelayan diselamatkan Agensi Penguatkuasaan Maritim Malaysia (MARITIM) Zon Labuan, selepas bot yang mereka naiki karam, akibat mengalami kebocoran selain keadaan cuaca buruk di perairan Tanjung Kubong, lewat petang semalam.       Pengarah Zon Maritim Labuan, Kepten Nudin Jusoh berkata, sejurus menerima laporan kecemasan, pihaknya menggerakkan aset kapal dan bot peronda ke lokasi kejadian, untuk memberikan bantuan.    Ketiga-tiga mangsa berumur lingkungan 20 hingga 35 tahun berjaya diselamatkan dengan bantuan tiga buah bot nelayan tempatan yang berada berdekatan. Mereka kemudiannya dibawa ke jeti Zon Maritim Labuan, untuk menerima rawatan. Dalam perkembangan berasingan, Maritim Labuan menahan sebuah bot kargo kecil awal pagi semalam, kerana didapati melanggar syarat Domestic Shipping License. Kepten Nudin berkata, bot berkenaan ditahan ketika pihaknya sedang melakukan rondaan, pada kedudukan 0.4 batu nautika barat laut Pulau Papan, Labuan. Semasa diperiksa, bot kargo tersebut yang dikendalikan seorang pemandu bot, membawa enam orang penumpang termasuk warga Filipina, berumur lingkungan 29 hingga 45 tahun. Bot terbabit serta pemandu dan penumpang, kemudiannya ditahan untuk siasatan lanjut. Kes disiasat di bawah Ordinan Perkapalan Saudagar 1952 (MSO), kerana disyaki membawa penumpang menggunakan lesen bot kargo.

(Pengarah Zon Maritim Labuan, Kepten Nudin Jusoh)


Anggota Keadilan perlu perkasa parti bagi hadapi cabaran besar

SHAH ALAM, 18 Mac-Anggota parti Keadilan Rakyat (PKR) diseru bagi terus memperkukuhkan kedudukan parti agar bersedia menghadapi cabaran lebih besar termasuk melaksanakan tanggungjawab kepada rakyat.Setiausaha Agung parti berkenaan, Datuk Seri Saifuddin Nasution Ismail berkata PKR sebagai teraju yang memimpin kerajaan Perpaduan perlu sedar dan tidak leka dengan amanah yang diberikan rakyat bagi mentadbir negara."Mari kita terus memperkukuh PKR, menggarap segala kekuatan dan kelebihan, terus melangkah ke hadapan dengan keazaman yang padu sebagai agen perubahan yang menyumbang kepada Malaysia Madani yang kita impikan", katanya ketika berucap pada Kongres Nasional Khas PKR, ‘Malaysia Madani ; Pelaksanaan Sebuah Idealisma’ di sini.Saifuddin yang juga juga Menteri Dalam Negeri berkata ujian yang dihadapi PKR sepanjang penubuhan mampu mematangkan parti itu dalam meniti ranjau perjuangan.

(Setiausaha Agung Keadilan, Datuk Seri Saifuddin Nasution/Foto RTM)


Minnal FM hantar bantuan 10 tan ke Chaah

KUALA LUMPUR, 18 Mac- Stesen radio Tamil RTM, Minnal FM mengambil inisiatif mengumpul barangan keperluan seberat 10 tan untuk disumbang kepada mangsa-mangsa banjir di Chaah, Johor.Kesemua barangan adalah sumbangan orang ramai yang juga merupakan pendengar setia stesen radio berkenaan. Pengurus Minnal FM, Rohiny Subramaniam berkata, orang ramai membawa sendiri barangan sumbangan ke perkarangan RTM, Angkasapuri.Katanya, kesemua barangan yang dikumpul dari pagi tadi adalah dalam bentuk makanan, bantal, tilam, keperluan asas penjagaan diri, ubat-ubatan, lampin pakai buang dan barangan eletrik keperluan rumah. "Kami amat menghargai sumbangan yang diberikan oleh pendengar Minnal FM. Sejak pagi tadi pendengar Minnal FM datang dan memberi sumbangan."Kami harap sumbangan yang diberikan oleh pendengar Minnal FM ini dapat membantu meringankan beban penduduk terjejas banjir di Chaah, Johor,"kata Rohiny.Katanya, aktiviti tanggungjawab sosial korporat (CSR) Minnal FM ini dapat dilaksanakan dengan sokongan kuat daripada orang ramai melalui sumbangan barangan.Pihak Minnal FM turut akan bergerak ke Chaah bagi mengagihkan bantuan yang dijangka tiba esok.

(Para petugas Minnal FM memunggah barangan sumbangan orang ramai ke dalam treler)


Permohonan, kelulusan kuota pekerja asing ditangguh bermula hari ini

PUTRAJAYA, 18 Mac- Permohonan dan kelulusan kuota pekerja asing ditangguhkan bermula hari ini sehingga ke satu tarikh yang akan dimaklumkan kelak.Menteri Sumber Manusia, V. Sivakumar dalam kenyataannya berkata, penangguhan itu bagi memastikan majikan yang telah diberikan kelulusan kuota akan mula membuat perancangan untuk kemasukan segera pekerja asing yang diperlukan.Jelasnya, Setakat 14 Mac lalu, Kementerian Sumber Manusia (KSM) telah meluluskan sebanyak 995,396 kuota penggajian pekerja asing melibatkan sektor pembinaan, perkhidmatan, perkilangan, perladangan, perlombongan dan pengkuarian serta pertanian."Jumlah kelulusan kuota ini telah mengambilkira permohonan kuota pekerja asing yang diproses secara biasa dan menerusi Pelan Kelonggaran Penggajian Pekerja Asing yang merangkumi lima sektor kritikal iaitu sektor perkilangan, pembinaan, perladangan, pertanian dan perkhidmatan (restoran sahaja),"katanya menerusi kenyataan itu.Menurutnya lagi, kelulusan kuota pekerja asing setakat ini dijangka dapat memenuhi keperluan guna tenaga asing oleh industri termasuk di sektor kritikal."Saya menggesa semua majikan yang telah diluluskan kuota pekerja asing untuk menyegerakan proses kemasukan pekerja dalam tempoh masa ini."Tambahan pula, jumlah kemasukan pekerja asing adalah masih rendah berbanding jumlah kuota yang telah diluluskan oleh KSM,"katanya.


Anwar yakin kerajaan Perpaduan kekal kukuh bagi tempoh lima tahun lagi

SHAH ALAM, 18 Mac-Perdana Menteri, Datuk Seri Anwar Ibrahim menzahirkan keyakinan berkaitan kerajaan Perpaduan yang diterajuinya akan terus kukuh dan bertahan sehingga lima tahun akan datang.Dalam ucapan sulung sebagai Perdana Menteri pada Kongres Nasional Khas PKR, Anwar yang juga presiden Parti Keadilan berkata keyakinan itu berdasarkan sokongan kukuh parti yang bersama membentuk kerajaan sejak empat bulan lepas. Tambahnya lagi, kerjasama semua pihak perlu bagi membetulkan semula kerosakan yang berlaku bagi membangunkan rakyat dan negara."Tanggunjawab bersama kuatkan semangat perjuangan kilat reformasi dan jentera parti harus gerak supaya supaya agenda madani ini diperjemahkan secara lebih serius dan lebih bermakna", kata Anwar ketika berucap pada Kongres Nasional Khas PKR, ‘Malaysia Madani ; Pelaksanaan Sebuah Idealisma’ di sini.Kongres tersebut turut dihadiri Timbalan Presiden, Rafizi Ramli, Setiausaha Agung, Datuk Seri Saifuddin Nasution Ismail, Setiausaha Agung DAP, Anthony Loke, Naib Presiden Amanah, Datuk Seri Dr Mujahid Yusof dan 41 ketua perwakilan kedutaan asing.

(Kehadiran beberapa pimpinan parti di Kongres Nasional Khas PKR/FOTO RTM)


Kuching dilanda banjir kilat

(Tangkap layar video dikongsi orang ramai di media sosial)

KUCHING, 18 Mac- Beberapa kawasan terutama kawasan rendah di sekitar bandaraya Kuching dilanda banjir kilat ekoran hujan lebat yang turun sejak tengah malam tadi.Tinjauan RTM mendapati antara kawasan yang terjejas termasuk di Jalan P.Ramlee, Padang Merdeka, Padungan dan Jalan Astana dan Kampung Lumba Kuda.Turut terjejas ialah laluan di kawasan Batu 6, dan Kota Sentosa.Dalam kumpulan WhatsApp BOMBA Sarawak for Media, beberapa pengamal media turut berkongsi foto dan video yang memaparkan beberapa kawasan yang dinaiki air seperti Tabuan Dayak, Jalan Seladah dan sebuah kenderaan yang ditenggelami air di 'underpass' atau laluan bawah tanah di Bulatan Temenggung Abang Kipali Abang Akip di Petra Jaya.Sementara itu, sesi pendaftaran pelajar di beberapa buah sekolah yang dijadualkan pagi tadi turut ditangguhkan ekoran kawasan sekolah yang dinaiki air.


Menjelang Ramadan: Bekalan makanan akan sentiasa dipantau- Salahuddin

SEREMBAN, 18 Mac- Pemantauan menyeluruh terus dilaksana terhadap bekalan makanan terutama sayur, ayam dan telur bagi memastikan bekalannya stabil, menjelang Ramadan dan Aidilfitri.Menteri Perdagangan dan Kos Sara Hidup (KPDN), Datuk Seri Salahuddin Ayub berkata jika wujud gangguan bekalan, tindakan segera akan dilaksana pihaknya."Sebenarnya KPDN bersedia untuk membuat apa apa usaha dengan libat urus kementerian pertanian MAFS adakan perbincangan sekerap mungkin kerana MAFS bekerjasama untuk pastikan bekalan makanan asas cukup semasa Ramadan dan sambutan Hari Raya," katanya. Beliau berkata demikian pada  Majlis Makan Malam Amal Belia Bersama Industri Peringkat Negeri Sembilan 2023 di Seremban.

(Menteri KPDN, Datuk Seri Salahuddin Ayub)

Dalam perkembangan mengenai Menu Rahmah, Salahuddin memaklumkan pengurangan sewa tapak niaga; antara insentif yang dicadang kementeriannya untuk diberi kepada peniaga yang menawarkan Menu Rahmah.Jelasnya, perbincangan yang lebih komprehensif mengenainya akan dilaksana bersama pihak berkepentingan termasuk Kementerian Pembangunan Kerajaan Tempatan (KPKT)."Mungkin dalam libat urus itu kita boleh bincang kenapa tidak ambil contoh Majlis Perbandaran atau pun Bandaraya ataupun tuan tuan punya bangunan kita libat urus dulu bincang mana tahu mereka ingin atau pun berhasrat untuk bersama dan kemungkinan isu sebagai contoh pengurangan sewa itu boleh dibincangkan tapi itu masih lagi dalam peringkat libat urus ," ujarnya.Tambahnya, meskipun tiada insentif yang khusus buat masa ini, KPDN sedia memberikan bantuan dari segi bekalan bahan mentah dan menambah kuota pekerja sekiranya diperlukan.


Pengarah Urusan Sime Darby Plantation dilantik jadi pengerusi MPOB

KUALA LUMPUR, 18 Mac- Kementerian Perladangan dan Komoditi telah melantik Pengarah Urusan Kumpulan Sime Darby Plantation Berhad, Mohamed Helmy Othman Basha, sebagai Pengerusi baharu Lembaga Minyak Sawit Malaysia (MPOB), berkuat kuasa 1 Februari lalu.

Melalui kenyataan, Ketua Pengarah MPOB, Datuk Dr. Ahmad Parveez Hj Ghulam Kadir berkata pihak pengurusan MPOB optimis pengalaman luas Mohamed Helmy di dalam sektor sawit akan membantu meningkatkan pembangunan mampan industri minyak sawit negara.

Mohamed Helmy kini memegang jawatan sebagai Presiden Persatuan Pengeluar Pertanian Malaya dan Pengerusi Jawatankuasa Induk Penyelidikan dan Pembangunan Persatuan MinyakSawit Malaysia. Beliau juga merupakan ahli Lembaga Pemegang Amanah Majlis Minyak Sawit Malaysia, ahli Persatuan Penanaman Diperbadankan, Felo Persatuan Akauntan Diperakui Bertauliah dan Ahli Institut Akauntan Malaysia.


Jabatan Imigresen serbu perkampungan PATI di Klang

KLANG, 18 Mac- Seramai 61 orang pendatang asing tanpa izin (PATI) telah ditahan menerusi serbuan oleh Jabatan Imigresen di sebuah ladang kelapa sawit tinggal di Kampung Air Hitam, Klang, malam tadi.Menyedari kehadiran pihak berkuasa, 30 orang PATI lagi meloloskan diri dengan terjun ke dalam sungai berhampiran. Ketua Pengarah Imigresen Datuk Seri Khairul Dzaimee Daud yang mengetuai serbuan berkata, penempatan haram berkenaan yang menempatkan antara 30 hingga 40 buah ruamh dipercayai telah diduduki selama lebih enam tahun dan dilengkapi dengan bekalan elektrik dan air."Hasil daripada operasi malam ini, laporan akan diserahkan kepada pihak berkuasa tempatan untuk mereka merobohkan penempatan ini seperti mana operasi sebelum ini di Nilai dan Cyberjaya. "Kita tidak boleh benarkan mereka terus mendirikan dan membesarkan kediaman di penempatan haram kerana menjadi ancaman kesihatan kepada penduduk di kawasan sekitar,"katanya.Kesemua PATI,32 lelaki dan 29 perempuan warga Indonesia termasuk 18 kanak-kanak dan bayi berusia enam bulan ditahan di bawah seksyen 6(1)(C) Akta Imigresen kerana tidak memiliki dokumen sah. Serbuan melibatkan 195 pegawai dari tiga pejabat imigresen Selangor, Putrajaya dan Negeri Sembilan.

(Ketua Pengarah Imigresen Datuk Seri Khairul Dzaimee Daud)


Banjir semakin surut, hanya 21,127 mangsa di 83 PPS di Johor

BATU PAHAT, 18 Mac- Banjir di Johor semakin surut dengan jumlah mangsa yang masih berada di pusat pemindahan sementara (PPS) ialah 21,127 orang di dua daerah setakat 8 pagi ini.Menurut Jawatankuasa Pengurusan Bencana Negeri (JPBN), terdapat penyusutan angka mangsa banjir berikutan ramai yang telah dibenarkan pulang ke rumah masing-masing berbanding 23,663 orang pada malam tadi.JPBN memaklumkan sebanyak 83 PPS masih dibuka di dua daerah yang terjejas iaitu Batu Pahat dan Segamat.“Batu Pahat masih menjadi daerah yang paling terjejas melibatkan 21,089 mangsa daripada 6,031 keluarga yang ditempatkan di 81 PPS.“Di daerah Segamat pula masih terdapat 38 mangsa yang terjejas daripada 13 keluarga dan mereka ini ditempatkan di dua PPS,” menurut kenyataan yang dikeluarkan JPBN hari ini.Menurut kenyataan berkenaan juga, cuaca di semua 10 daerah setakat pagi ini dilaporkan cerah serta tiada sungai yang berada pada paras bahaya.

Bagaimanapun, terdapat lima jalan yang masih belum dibuka sepenuhnya dengan hanya kenderaan berat yang dibenarkan melalui jalan berkenaan.“Jalan-jalan tersebut ialah Jalan Parit Haji Arif/Sri Dayung berhampiran Jambatan Sri Dayung; Jalan Parit Jambi (Jambatan Parit Jambi) dan Jalan Haji Arif (Klinik Kesihatan Sri Medan).“Turut ditutup kepada kenderaan ringan ialah Jalan Parit Warijo (sepanjang jalan) dan Jalan Sri Bengkal (Kampung Sri Bengkal),” menurut jawatankuasa itu.- BERNAMA


2,000 peserta sertai PUSPANITA Lavender Run 2023

PUTRAJAYA, 18 Mac- 2,000 peserta dan pengunjung membanjiri Dataran Wawasan seawal pukul 6.00 pagi bagi menyertai PUSPANITA Lavender Run 2023. Majlis perasmian dan sesi flag-off disempurnakan Penaung PUSPANITA, Datuk Seri Dr Wan Azizah Dr Wan Ismail. Tiga kategori larian dipertandingkan termasuklah acara terbuka dewasa 10km dan 5km serta acara kanak-kanak 2.5km. Program Lavender Run 2023 ini diadakan bersempena sambutan ulang tahun ke-40 penubuhan PUSPANITA selain memupuk kesedaran tentang kepentingan budaya bersukan untuk melahirkan masyarakat cergas.

Hadir sama pada sesi flag-off ini ialah Ketua Setiausaha Negara, Tan Sri Zuki Ali serta Menteri Belia dan Sukan, Hannah Yeoh.


FAMA sasar nilai jualan RM13.5 juta menerusi program Ramadan Madani

(Pemangku Ketua Pengarah FAMA, Abdul Rashid Bahri)

PUTRAJAYA, 17 Mac - Sejumlah RM13.5 juta nilai jualan disasarkan Lembaga Pemasaran Pertanian Persekutuan (FAMA) menerusi program Ramadan Madani. Aktiviti jualan yang melibatkan 103 lokasi pasar tani di seluruh negara itu diadakan bermula hari ini sehingga sehari sebelum menyambut Ramadan.Pemangku Ketua Pengarah FAMA, Abdul Rashid Bahri berkata antara pengisian bagi program tersebut adalah pelancaran kombo Madani yang mengandungi sayur-sayuran, buah-buahan, ayam, daging dan ikan.

(Program Ramadan Madani yang melibatkan 103 lokasi pasar tani di seluruh negara diadakan bermula hari ini sehingga sehari sebelum menyambut Ramadan)

"Untuk pasar tani Presint 2 hari ini kita menyasarkan sebanyak RM300,000 satu hari saja jualan itu, untuk pengisiannya kita ada buat agihan bubur lambuk, kita ada menjual kombo Madani tadi pada harga RM12 tapi kita jual pada harga RM5 khas untuk pengunjung-pengunjung di sini," kata beliau kepada media selepas melancarkan Jualan Ramadan Madani peringkat kebangsaan di Pasar Tani Putrajaya, di sini hari ini.Tambah beliau, harga jualan bagi kombo tersebut juga ditawarkan lima hingga 10 peratus lebih murah berbanding harga pasaran lain.Produk yang akan dipasarkan meliputi barangan keperluan musim perayaan seperti daging, ayam, sayur serta produk industri kecil sederhana.


MOT sambut baik penerbangan percuma pesakit kanser kanak-kanak

KUALA LUMPUR, 17 Mac- Menteri Pengangkutan, Anthony Loke Siew Fook menyokong penuh sumbangan penerbangan percuma yang dilaksanakan Malaysian Airlines khusus buat pesakit kanser kanak-kanak golongan B40 di negara ini.Inisiatif itu dijangka dapat membantu meringankan beban yang perlu ditanggung ibu bapa dan penjaga pesakit dari luar Kuala Lumpur khasnya Sabah dan Sarawak.Pihaknya juga akan berbincang dengan Kereta api Tanah Melayu Berhad (KTMB) serta e-hailing bagi mendapatkan tawaran perkhidmatan percuma buat pesakit yang bermastautin di Kuala Lumpur serta lain-lain negeri."Jadi, di Kuala Lumpur mereka tidak perlukan penerbangan tapi kita boleh menawarkan perkhidmatan kereta api dan saya juga telah meminta Ketua Setiausaha (KSU) untuk meneruskan tindakan susulan dengan pihak KTMB dan kita akan minta KTMB berikan perkhidmatan itu percuma.Ini sesuatu yang tidak boleh dipaksa kepada syarikat e-hailing tapi kita boleh cuba menghubungi mereka untuk menyokong inisiatif seperti ini yang saya rasa amat bermakna dan baik," kata Anthony kepada pemberita selepas merasmikan National Children Cancer Carnival di ibu negara.Jelasnya, satu aplikasi yang pantas dan mudah perlu diguna pakai bagi memastikan kelancaran pelaksanaan inisiatif berkenaan.


Banjir: 76 sekolah di Johor sedia dibuka semula

BATU PAHAT, 17 Mac- Sebanyak 76 daripada 79 buah sekolah yang dijadikan Pusat Pemindahan Sementara (PPS) di sini bersedia dibuka pada hari pertama persekolahan, Ahad ini.Pegawai daerah Batu Pahat, Nasri Md Ali berkata hanya tiga sekolah sahaja yang akan melaksanakan sepenuhnya Pengajaran dan Pembelajaran di Rumah (PdPR) kerana sekolah masih digenangi air."Ia melibatkan Sekolah Kebangsaan (SK) Tanjung Semberong, SK Seri mendapat dan SK Seri Nasib Baik."40 PPS membabitkan sekolah berkenaan sudah dibersihkan setakat ini, selepas penduduk terjejas sudah pulang ke rumah masing-masing."Manakala, 30 PPS lagi masih terdapat penduduk terjejas dan pembelajaran dijalankan mengikut kaedah Pengajaran dan Pembelajaran (PdP) bersesuaian."Proses pembersihan sekolah diteruskan, dibantu pelbagai agensi sebagai persediaan pembukaan sekolah di Johor, Ahad ini," katanya kepada pemberita di sini.


Tempoh lesen pengusaha, pemandu pelancong dilanjutkan kepada lima tahun

KUALA LUMPUR, 17 Mac - Kerajaan memutuskan untuk memanjangkan tempoh sah lesen bagi pengusaha pelancongan serta pemandu pelancong daripada tiga tahun kepada lima tahun.Menteri Pelancongan, Kesenian dan Kebudayaan, Datuk Seri Tiong King Sing berkata, kesemua pengusaha serta pemandu pelancong yang terlibat boleh memohon pelanjutan tempoh lesen dengan mematuhi syarat yang ditetapkan. “Kalau tidak, sama ada kita (MOTAC) akan batalkan lesen mereka atau kita kurangkan tempohnya,” katanya kepada pemberita selepas melancarkan Pameran Persatuan Ejen Pelancongan dan Pengembaraan Malaysia (MATTA Fair) di sini hari ini.

(Menteri Pelancongan, Kesenian dan Kebudayaan, Datuk Seri Tiong King Sing ditemu bualmedia selepas melancarkan Pameran Persatuan Ejen Pelancongan dan Pengembaraan Malaysia (MATTA Fair) di Kuala Lumpur)

Tambahnya, permohonan turut terbuka kepada pengusaha hotel bajet yang ingin menaik taraf hotel mereka.MOTAC adalah kementerian yang menguatkuasakan Akta Industri Pelancongan 1992 (Akta 482) dan Peraturan-Peraturan dengan antara lain melesenkan pengusaha pelancongan di bawah Seksyen 5 dan pemandu pelancong di bawah Seksyen 21.MATTA Fair yang berlangsung selama tiga hari bermula 17 hingga 19 Mac ini dibuka kepada orang ramai dari jam 10 pagi hingga 9 malam bertempat di Pusat Perdagangan dan Pameran Antarabangsa Malaysia (MITEC) dengan 1,416 reruai dibuka kepada pempamer.


Tiga lelaki ditahan bantu siasatan kes gaduh di restoran, Cyberjaya

SEPANG, 17 Mac- Tiga lelaki yang disyaki terlibat dalam kejadian pergaduhan di sebuah restoran di Cyberjaya ditahan bagi membantu siasatan.Kesemua suspek telah dibawa ke Balai polis Cyberjaya untuk siasatan lanjut.Ketua Polis Daerah Sepang ACP Wan Kamarul Azran Wan Yusof berkata pihak polis menerima panggilan berhubung kejadian tersebut 7.30 malam semalam.Beliau berkata semua suspek berumur antara 50 dan 51 tahun yang ditahan mempunyai rekod jenayah antaranya seperti samun, pergaduhan dan dadah.Katanya menerusi kenyataan, hasil siasatan mendapati ketiga–tiga suspek telah datang ke restoran tersebut untuk makan. Salah seorang daripada suspek telah pergi ke bahagian makanan dan telah menggunakan tangan untuk mengambil lauk. "Perbuatan itu telah ditegur oleh pekerja restoran supaya tidak berbuat demikian."Akibat ditegur, suspek telah bertindak agresif dan mula memukul pekerja restoran, kemudian suspek lain turut mula memukul pekerja ini. Salah seorang suspek telah menggunakan pengepit makanan besi untuk memukul pekerja pada bahagian kepala dan badannya", katanya dalam kenyataan.

(Tiga lelaki disyaki terlibat dalam kejadian pergaduhan di sebuah restoran di Cyberjaya ditahan bagi membantu siasatan/Foto media sosial)

Kes disiasat mengikut Seksyen 324 Kanun Keseksaan kerana mendatangkan kecederaan serta Seksyen 427 dan Seksyen 506 kanun sama kerana melakukan tindakan menakut-nakutkan secara jenayah."Ujian urin terhadap kesemua suspek telah dibuat didapati negatif."Suspek pertama telah ditahan reman selama tiga hari sehingga 19/03/2023 untuk siasatan lanjut", katanya.Sementara itu, pengurusan Restoran Pelita memaklumkan pihaknya telah membuat laporan polis berhubung kejadian terbabit."Dalam kejadian pada petang Khamis, tiga individu di bawah pengaruh alkohol memasuki restoran itu untuk menjamu selera dan mereka mahu mengambil makanan itu sendiri dengan menggunakan tangan", kata pihak pengurusan Restoran Pelita dalam kenyataan. "Bagaimanapun, kakitangannya tidak membenarkan pelanggan mengendalikan makanan sendiri," menurut kenyataan itu."Ketiga-tiga individu itu mula bertindak menyerang kakitangan kami", katanya.


Isu pembekuan pekerja asing sedang dibincangkan

KUALA LUMPUR, 17 Mac- Isu pembekuan pekerja asing melibatkan beberapa subsektor ekonomi sedang dibincangkan.Antaranya kedai gunting rambut, tukang emas dan tekstil.Menteri Sumber Manusia, V.Sivakumar berkata pihaknya telah menghantar surat permohonan kepada Kementerian Dalam Negeri (KDN) dan Kementerian Perdagangan Dalam Negeri Dan Kos Sara Hidup (KPDN) berhubung isu berkenaan."Ia antara intervensi jangka pendek bagi mengelakkan kerugian kepada pengusaha sektor terlibat."Saya telah mengadakan perbincangan tersebut dengan menteri berkaitan dan berharap sektor-sektor ini tidak lagi dibekukan," katanya kepada pemberita di sini.

(Ia antara intervensi jangka pendek bagi mengelakkan kerugian kepada pengusaha sektor terlibat)


MATTA Fair: Andalusia tawar pelbagai pakej menarik, eksklusif

KUALA LUMPUR, 17 Mac - Andalusia Travel & Tours Sdn Bhd (Andalusia) menyasarkan pendaftaran seramai 2,000 jemaah umrah pada Pameran Persatuan Ejen Pelancongan dan Pengembaraan Malaysia (MATTA Fair) yang berlangsung hari ini sehingga Ahad.Jumlah sasaran itu lebih tinggi berbanding 900 jemaah sebelum ini.Lembaga Pemasaran dan Jualan Andalusia, Izzati Ibrahim berkata sasaran itu bersandarkan kelainan yang ditawarkan dengan pelbagai pakej umrah menarik dan eksklusif kepada pengunjung MATTA Fair kali ini.Ini termasuk 12 pakej pelancongan dan umrah percuma yang ditawarkan kepada jemaah bertuah sekiranya mendaftar Pakej Umrah 1445H bersama Andalusia.

"Ini pakej baharu iaitu pakej umrah ziarah pergi ke London dan Paris...jadi orang boleh pergi umrah kemudian boleh pergi London dan Paris juga dalam masa yang sama maksudnya tiga negara berbeza dalam masa 16 hari itu."Untuk pakej umrah ziarah bermula dengan harga RM12,490 semuanya termasuk tiket penerbangan, makan dan penginapan," katanya.Ditemui pada Matta Fair 2023 di Pusat Perdagangan dan Pameran Antarabangsa Malaysia (MITEC), Izzati berkata pengunjung juga berpeluang menikmati diskaun sehingga RM300 pada kadar berbeza mengikut jenis pakej yang ditawarkan.Tawaran turut terbuka kepada individu yang mendaftar menerusi dalam talian."Antara pakej-pakej ramadan, kita ada diskaun sebanyak RM300 akan tetapi ada pakej lain yang ada diskaun RM100, ada yang RM200 ringgit dan ada RM300 jadi dia mengikut pakej," kata Izzati.


Saiful Lizan dilantik pemangku Ketua Pengarah Maritim Malaysia

PUTRAJAYA, 17 Mac- Timbalan Ketua Pengarah Logistik Agensi Penguatkuasaan Maritim Malaysia (Maritim Malaysia), Laksamana Madya Maritim Datuk Saiful Lizan Ibrahim dilantik sebagai pemangku ketua pengarah agensi penguatkuasaan itu bermula hari ini.Beliau memangku tugas bagi menggantikan Ketua Pengarah Maritim Malaysia, Laksamana Maritim Datuk Mohd Zubil Mat Som yang bersara wajib.Datuk Mohd Zubil mengumumkan persaraan setelah hampir 42 tahun bertugas sebagai penjawat awam.Sebelum bertugas bersama APMM pada tahun 2006, beliau pernah berkhidmat di dalam Tentera Laut Diraja Malaysia (TLDM) sejak 1981.Datuk Mohd Zubil merupakan antara pegawai yang diarah menguruskan kemasukan pegawai dan anggota TLDM ke dalam Maritim Malaysia yang mula beroperasi pada 2006.Beliau merupakan antara tulang belakang kepada usaha penubuhan Akademi Maritim Sultan Ahmad Shah (AMSAS) di Kuantan, Pahang.Menerusi nota serah tugas hari ini, Datuk Saiful Lizan akan menggalas tugas berkenaan sehingga ketua pengarah yang baharu dilantik.

(Timbalan Ketua Pengarah Logistik Agensi Penguatkuasaan Maritim Malaysia (Maritim Malaysia),Laksamana Madya Maritim Datuk Saiful Lizan Ibrahim)


RM1 juta diperuntuk, naik taraf peralatan, perkhidmatan HKL

KUALA LUMPUR, 17 Mac- Sebanyak RM1 juta diperuntukkan bagi menaik taraf peralatan dan perkhidmatan Hospital Kuala Lumpur (HKL).

Menteri Kesihatan, Dr Zaliha Mustafa berkata, peruntukan berkenaan akan diluluskan dalam perolehan aset bagi memastikan kesinambungan dan kecemerlangan HKL dapat diteruskan."Sebenarnya HKL memerlukan lebih daripada RM1 juta, tetapi buat masa ini akan luluskan RM1 juta dan ini adalah untuk geran yang kita berikan untuk aset inventori HKL", katanya dalam sidang media lawatan kerja di hospital tersebut.

Tambahnya peruntukan khas turut diberikan kepada HKL bagi tujuan pendigitalan.Katanya, HKL yang dibina pada 1870 dan berusia 153 tahun bukan sahaja terkenal sebagai pusat rujukan perubatan utama negara, malah merupakan hospital terbesar di Malaysia dan Asia Tenggara serta antara yang terbesar di rantau Asia.Turut dilancarkan, buku 'Taming the Tempest', HKL yang mengabadikan perjuangan para petugas sepanjang berdepan situasi kritikal COVID-19.Beliau berharap buku itu dapat memberi inspirasi kepada semua dan mengangkat peri pentingnya peranan yang dimainkan oleh petugas Kementerian Kesihatan (KKM).


(Misi pelaburan ke Korea Selatan, beberapa MoU berjaya dimeterai/fb MITI)

KUALA LUMPUR, 17 Mac- Misi Perdagangan dan Pelaburan ke Korea Selatan bukan hanya memberi tumpuan kepada pelaburan berintensifkan modal dalam bidang pembuatan, malah pelaburan untuk membiayai syarikat pemula.Hasilnya, beberapa syarikat modal teroka di negara berkenaan telah menandatangani perjanjian persefahaman dengan Penjana Kapital pada hari ketiga misi berkenaan.

(Menteri Perdagangan Antarabangsa dan Industri, Tengku Datuk Seri Zafrul Abdul Aziz)

Menteri Perdagangan Antarabangsa dan Industri, Tengku Datuk Seri Zafrul Abdul Aziz, yang mengetuai misi tersebut memaklumkan, suntikan pembiayaan daripada syarikat modal teroka terlibat akan mengukuhkan lagi ekosistem pemula di tanah air.Dalam pertemuan bersama syarikat tersebut, beliau turut menekankan bahawa Malaysia merupakan sebuah negara yang stabil dengan ekosistem perniagaan yang kondusif. Terdahulu, beliau turut mengadakan pertemuan dengan dengan Lotte Fine Chemicals, POSCO Holdings dan konsortium empat buah syarikat gergasi Korea Selatan yang menyatakan minat untuk melabur dalam ekonomi hidrogen.


Pelancong Perancis cedera tergelincir di Cameron Highlands

CAMERON HIGHLANDS, 17 Mac- Seorang pelancong warga Perancis cedera ketika melakukan aktiviti mendaki gunung di Carol Hill, di sini tengah hari tadi.Mangsa adalah seorang wanita berusia 37 tahun.Pegawai Perhubungan Awam Bomba Pahang, Zulfadli Zakaria berkata seramai sembilan pegawai dan anggota, termasuk anggota bomba sukarela terbabit dalam operasi membawa mangsa turun dari gunung itu."Mangsa bersama-sama suami dan dua anaknya mendaki gunung itu untuk beriadah."Mangsa tergelincir dan cedera pada bahagian bahu."Pasukan bomba menggunakan pengusung untuk membawa turun mangsa."Mangsa diserahkan kepada petugas Kementerian Kesihatan Malaysia (KKM) untuk diberikan rawatan lanjut," katanya kepada pemberita di sini.

(Mangsa tergelincir dan cedera pada bahagian bahu)


10 juta kanak-kanak di pusat Sahel perlukan bantuan

GENEVA, 17 Mac - Seramai 10 juta kanak-kanak di Burkina Faso, Mali dan Niger berada dalam kemelut bahaya yang melampau dan sangat memerlukan bantuan kemanusiaan akibat keganasan yang semakin buruk.Agensi kanak-kanak, Pertubuhan Bangsa Bersatu (PBB) berkata angka itu dua kali ganda lebih banyak berbanding tahun 2020 manakala empat juta lagi kanak-kanak berisiko di negara jiran Afrika barat apabila pertempuran antara kumpulan bersenjata dan pasukan keselamatan merentas sempadan.

“Kanak-kanak semakin terperangkap dalam konflik bersenjata, sebagai mangsa pertempuran tentera yang semakin sengit atau menjadi sasaran kumpulan bersenjata bukan negara."Tahun 2022 adalah sangat ganas untuk kanak-kanak di pusat Sahel. Semua pihak yang terlibat dalam konflik perlu menghentikan segera serangan ke atas kanak-kanak, dan sekolah, pusat kesihatan dan rumah mereka," kata Pengarah Wilayah UNICEF untuk Afrika barat dan tengah, Marie-Pierre Poirier dalam satu kenyataan.UNICEF berkata keganasan merebak dari tengah Sahel ke wilayah utara Benin, Ivory Coast, Ghana dan Togo yang merupakan komuniti terpencil di mana kanak-kanak mempunyai akses yang sangat terhad kepada perlindungan dan perkhidmatan.Pada tahun 2022, UNICEF hanya menerima satu pertiga daripada AS$391 juta dalam rayuan pusat Sahel.Tahun ini, UNICEF telah mengemukakan rayuan sebanyak AS$473.8 juta untuk pelan tindak balas kemanusiaannya di tengah Sahel dan negara-negara pantai yang berdekatan."Krisis itu memerlukan pelaburan jangka panjang untuk memupuk kesepaduan sosial, pembangunan mampan, dan masa depan yang lebih baik untuk kanak-kanak," kata Poirier.-AFP


Kedai dua tingkat terbakar, tiada kemalangan jiwa

(Foto Jabatan Bomba dan Penyelamat Kedah)

SUNGAI PETANI, 17 Mac- Sebuah bangunan kedai dua tingkat di sini musnah dalam kejadian kebakaran, awal pagi tadi. Jabatan Bomba dan Penyelamat Kedah berkata seramai 18 anggota Balai Bomba dan Penyelamat (BBP) Sungai Petani bergegas ke lokasi kejadian."Bangunan kedai terbabit dibahagikan kepada dua bahagian iaitu di bahagian hadapan menjual kasut dan beg, manakala di bahagian belakang sebagai kediaman."Siasatan awal mendapati kebakaran berpunca dari tingkat atas bangunan. "Tiada kemalangan jiwa dilaporkan dan punca kebakaran masih dalam siasatan," katanya menerusi kenyataan.


JER bakal diganti dengan program lebih mampan - EXCO

SHAH ALAM, 17 Mac- Jelajah Ehsan Rakyat (JER) bakal diganti dengan program baharu yang lebih bersasar bagi meringankan beban belanja penduduk.EXCO Pemodenan Pertanian Selangor, Ir Izham Hashim menjelaskan program lebih mampan akan dilaksana dengan kerjasama beberapa pihak lain termasuk agensi kerajaan Persekutuan.Tambahnya, ia dijangka bermula pertengahan tahun ini."Program ini adalah program fenomena sementara. Bukan program jangka masa panjang kerana program intervensi harga ini tidak wajar kita laksanakan secara berterusan. Kita akan ada satu kaedah lain yang kita akan buat selepas bulan Mei nanti.Kerajaan negeri akan meneliti semula kaedah lebih baik dan mampan dalam usaha membantu rakyat berdepan kenaikan harga barang," kata Izham dalam Sidang Dewan Negeri Selangor, menjawab soalan ADUN Sungai Ramal, Mazwan Johar.JER merupakan program intervensi bagi membantu penduduk terutama berpendapatan rendah berdepan kenaikan harga makanan ketika pasca pandemik COVID-19.Jualan murah barangan asas kendalian Perbadanan Kemajuan Pertanian Selangor dianjur di sembilan lokasi setiap hari kecuali Jumaat dari 9.00 pagi hingga 1.00 tengah hari sejak 15 Januari lalu.Program menawarkan produk seperti ayam standard RM10 seekor, daging pejal (RM10 per pek), telur gred B (RM10 sepapan), minyak masak lima kilogram (RM25) dan beras lima kilogram (RM10).


Gagal elak kereta, remaja 17 tahun maut

GURUN, 17 Mac- Seorang remaja lelaki maut selepas terbabit  dengan kemalangan  di Kilometer 83, Lebuhraya Utara-Selatan arah utara berdekatan Gurun, Kedah, awal pagi tadi.Ketua Polis Derah Kuala Muda, ACP Zaidy Che Hassan berkata mangsa berusia 17 tahun."Mangsa dipercayai menunggang motosikal dengan laju dan gagal mengelak sebuah kereta sebelum merempuhnya."Perlanggaran menyebabkan motosikal yang ditunggang mangsa terbabas ke kiri jalan dan merempuh penghadang jalan lebuh raya."Mangsa yang cedera parah di kepala, meninggal dunia di lokasi kejadian. "Mayat mangsa dihantar ke Unit Forensik Hospital Sultan Abd Halim, Sungai petani untuk bedah siasat sebelum dituntut ahli keluarga mangsa," katanya menerusi kenyataan. Kes disiasat dibawah Seksyen 41 (1) Akta Pengangkutan Jalan 1987 .


MAQIS rampas 2,450 kotak tepung beras pulut

BUKIT KAYU HITAM, 17 Mac- Cubaan membawa masuk  24,500 kilogram  tepung beras pulut dari Thailand yang dianggarkan bernilai RM103,000, gagalKetua Pintu Masuk Bukit Kayu Hitam, Mohd Sukor Shafie berkata ia selepas  barangan tanpa permit import itu berjaya dirampas Jabatan Perkhidmatan Kuarantin dan Pemeriksaan Malaysia (MAQIS) Kedah, di sini."Hasil pemeriksaan rutin  pada 13 Mac lalu keatas sebuah lori mendapati terdapat sebanyak 2,450 kotak yang berisi tepung beras pulut ."Kesemua konsainan tersebut diserahkan kepada pihak Kawal Selia Padi dan Beras untuk tindakan selanjutnya," katanya kepada pemberita di sini.MAQIS komited bekerjasama dan membantu agensi dan jabatan penguat kuasa berkaitan bagi memastikan aspek biosekuriti makanan negara sentiasa terjamin.


KPWKM komited sekat akses laman pornografi

KOTA BHARU, 17 Mac- Kementerian Pembangunan Wanita, Keluarga dan Masyarakat (KPWKM) memandang serius dan mahu semua pihak mengambil peranan dalam usaha menyekat laman sesawang berkaitan pornografi.Timbalan Menteri Pembangunan Wanita, Keluarga dan Masyarakat, Aiman Athirah Sabu berkata perkara tersebut menjadi salah satu penyumbang kepada peningkatan jenayah seksual.Sehubungan itu, pihaknya turut menjalinkan kerjasama dengan Suruhanjaya Komunikasi dan Multimedia Malaysia (MCMC) dan Polis Diraja Malaysia (PDRM) bagi menangani isu berkenaan."Jadi, perlu ada satu tindakan tegas untuk menyekat talian berunsur pornografi ini. Pengaruh media sosial dan penggunaan internet tanpa had membuka ruang akses kepada laman pornografi itu," kata Aiman kepada pemberita selepas Majlis Perasmian Karnival Hari Wanita Antarabangsa HAWA 2023, di Mydin Mall Tunjong, di sini.Mengulas lanjut, pihaknya akan terus meneliti pelbagai aspek dan faktor yang boleh membawa kepada jenayah seksual berleluasa sekali gus merealisasikan langkah penyekatan bersama agensi terlibat.Kes jenayah seksual membabitkan kanak-kanak dan wanita menunjukkan peningkatan sebanyak 12,890 kes pada tahun lalu berbanding 11,092 kes pada 2020.


Dua lagi saluran TV RTM dijangka bersiaran di Astro

(Ketua Setiausaha KKD, Datuk Seri Mohammad Mentek)

PETALINGJAYA, 17 Mac- Dua lagi saluran TV RTM yang sedia ada, dijangka akan bersiaran menerusi plaftorm Astro pada tahun ini.

Ketua Setiausaha Kementerian Komunikasi dan Digital (KKD), Datuk Seri Mohammad Mentek yang mengesahkan perkara itu memaklumkan, usaha itu masih dalam peringkat perbincangan bersama pihak Astro dari segi tahap kesediaan."Kedua-dua siaran sekarang bersiaran di MYTV dan HD. Ketika ini pun telah bersiaran HD untuk TV1, TV2 dan TV Okey dan harap dua siaran ini di Astro dalam format HD itu sendiri", katanya.Tambahnya, perincian berhubung perkara itu dijangka akan diumumkan oleh Menteri Komunikasi dan Digital, Fahmi Fadzil.Beliau berkata kepada media selepas menyempurnakan Majlis Prapelancaran "MYTV Mana-Mana" anjuran MYTV Broadcasting Sdn Bhd (MYTV) di Petaling Jaya, Selangor.

(Majlis Prapelancaran "MYTV Mana-Mana" anjuran MYTV Broadcasting Sdn Bhd)


Salah guna nama PMO, MCMC jalankan siasatan

SEPANG, 17 Mac - Suruhanjaya Komunikasi dan Multimedia Malaysia (MCMC) akan menyiasat mana-mana pihak yang menyalahgunakan nama Pejabat Perdana Menteri (PMO) secara dalam talian untuk tujuan peribadi.Timbalan Menteri Komunikasi dan Digital, Teo Nie Ching berkata hasil siasatan akan diserahkan kepada Polis Diraja Malaysia (PDRM) untuk tindakan selanjutnya.

"Kalau orang yang memang salah guna nama PMO, saya rasa PDRM boleh ambil tindakan. Kalau perkara itu berlaku secara dalam talian, jadi memang kami akan melalui MCMC untuk membuat siasatan," katanya pada sidang media selepas pelancaran Kempen Pengguna Keselamatan Siber, di sini.Sebelum ini, PMO memandang serius tindakan mana-mana pihak yang sengaja menyalahgunakan nama atau kedudukan Pejabat Perdana Menteri bagi tujuan tertentu.Dalam pada itu, Nie Ching berkata tempoh masa Pusat Respons Scam Kebangsaan (NSRC) 997 dicadang untuk dilanjutkan dari 12 jam kepada 24 jam.Beliau berkata, pelanjutan tersebut bertujuan membantu mangsa penipuan dalam talian secara lebih efektif tanpa mengira waktu."Buat masa ini, 997 hanya beroperasi 12 jam sahaja iaitu dari pukul 8 pagi sehingga pukul 8 malam. Kami telah mencadangkan kepada Kementerian Kewangan supaya talian 'hotline' ini dapat beroperasi 24 jam kerana penipuan dalam talian berlaku setiap masa.Cadangan kami kepada NSRC supaya dapat beroperasi 24 jam supaya orang ramai dapat membuat aduan setiap masa," katanya.Tambah Nie Ching, berdasarkan statistik CyberSecurity Malaysia (CSM) sebanyak 4,741 kes penipuan dalam talian direkodkan tahun lalu.Pada masa sama, lebih 3,000 aduan panggilan bersifat penipuan diterima NSRC dengan jumlah kerugian RM27 juta bagi tempoh Januari dan Februari lalu.


Isu perkauman, tiada tolak ansur pihak cetus kekacauan

PUTRAJAYA, 17 Mac- Tiada tolak ansur dengan mana-mana pihak yang cuba menghangatkan isu perkauman dan agama di negara ini.Perdana Menteri, Datuk Seri Anwar Ibrahim berkata seluruh pasukan keselamatan diarah berwaspada terhadap sebarang cubaan mana-mana pihak yang ingin menimbulkan kekacauan."Kerajaan tidak akan bertolak ansur dalam hal ini. Saya telah mengarahkan pasukan keselamatan agar sentiasa berwaspada kerana mereka yang terdesak akan melakukan apa sahaja perkara di luar jangkaan kita," katanya kepada pemberita di sini.Katanya, Kerajaan Perpaduan tetap teguh mempertahankan prinsip Perlembagaan Persekutuan yang menjunjung Islam sebagai agama Persekutuan serta memberi ruang dan kebebasan hak agama lain seperti dijamin dalam Perlembagaan.

(Tiada tolak ansur dengan mana-mana pihak yang cuba menghangatkanisu perkauman dan agama di negara ini)